|  |  |  |
| --- | --- | --- |
|  |  | A/HRC/32/47 |
|  | **ዝቐደመ ዝተሰናድአ ሕትመት** | ዝርግሐ፡ ሓፈሻዊ9 ግንቦት 2016Original: Englishመበቆላዊ ሰነድ፡ እንግሊዝኛUnofficial translation: Tigrinya ዘይወግዓዊ ትርጉም፡ ትግርኛ |

**ቤት ምኽሪ ሰብኣዊ መሰላት**

**መበል ሰላሳን ክልተን ኣኼባ**

ዛዕባ ጉዳይ 4

**ኣቓልቦ ቤት ምኽሪ ዝሓቱ ኩነታት ሰብኣዊ መሰላት**

 ጸብጻብ ኮምሽን ምጽራይ ሰብኣዊ መሰላት ኤርትራ[[1]](#footnote-2)\* [[2]](#footnote-3)\*\*

|  |
| --- |
| *ኣስተዋጽኦ* |
|  ቤት ምኽሪ ሰብኣዊ መሰላት፡ ኣብ ቁ። 29/18 ውሳኔኡ፡ ንመዝነት ኮምሽን ምጽራይ ሰብኣዊ መሰላት ኤርትራ ንሓደ ዓመት ብምንዋሕ፡ ሜላዊ፡ ሰፊሕን ግሉሕን ግህሰታት ሰብኣዊ መሰላት ኣብ ኤርትራ ንምምርማር ኣዚዙ። ዕላማ እዚ መርመራ ምሉእ ተሓታትነት ንምርግጋጽ፡ እንተላይ እዞም ግህሰታት ክሳዕ ደረጃ ገበናት ኣንጻር ሰብኣውነት ዝበጽሑ ምስ ዝኾኑ፡ እዩ።  |
|  ኣብዚ እዋን መርመራ፡ ኮምሽን፡ ኣብ ቀዳማይ ጸብጻባ (A/HRC/29/42) ንዝሰነደቶም ኣብ ኤርትራ ዝካየዱ ዝበኣሱ ግህሰታት ሰብኣዊ መሰላት ዝምልከት ዝኾነ ምምሕያሽ ኣይረኸበትን።  |
|  ኮምሽን፡ ገበናት ኣንጻር ሰብኣውነት፡ ማለት ገበናት ባርነት፡ ማእሰርቲ፡ ግዱድ ምስዋር፡ መስቀይቲ፡ ካልኦት ኢሰብኣዊ ተግባራት፡ ምህዳን፡ ጾታዊ ዓመጽን መቕተልቲ ብዘይ ሕግን፡ ኣብ ኤርትራ ካብ 1991 ንደሓር ከም ዝተፈጸሙ ንምእማን ዘኽእል ጭቡጥ መርትዖ ኣለዋ።  |
|  ብዘይ ጭቡጥ ሕጋውን ምምሕዳራውን ጽገና፡ ኤርትራ ናይዞም ገበናትን ግህሰታትን ተሓታትነት ከተረጋግጽ ከም ዘይትኽእል ኮምሽን ትድምድም። ስለዝኾነ ድማ፡ ባይቶ ጸጥታ፡ ንኩነታት ኤርትራ ናብ ኣኽባር ሕጊ ናይ ኣህጉራዊ ቤት-ፍርዲ ገበነኛታት ኣብ ግምት ንኸእትዎ ከመሓላልፎ ትመክር። ከምኡ ውን፡ ኣባላት ሃገራት ሕቡራት ሃገራት፡ ንዝኾነ ኣብ መሬተን ዘሎ ብኣህጉራዊ ገበናት ዝተጠርጠረ ውልቀ ሰብ ናብ ሕጊ ናይ ምቕራብ ወይ ምጥራዝ ግዴተአን ከተግብራ ትመክር።  |
|  |

ትሕዝቶ

 *Page*

I. መእተዊ 3

ሀ. መዝነት 3

ለ. ምትሕብባር ምስ ኮምሽን 3

ሐ. ስነ-ኣገባብ መርመራ 3

መ. መለክዒ ዞባውን ኣህጉራዊን ሕጊ 4

II. ብጽሑፍ ዝቐረቡ ደብዳቤታት 4

III. ሓደስቲ ምዕባለታት ሰብኣዊ መሰላት 6

ሀ. መእተዊ 6

ለ. እዋናውያን ዘተሓሳስቡ ጉዳያት ሰብኣዊ መሰላት 6

IV. ገበናት ኣንጻር ሰብኣውነት 9

ሀ. መእተዊ 10

 ለ. ገበናት ኣንጻር ሰብኣውነት ኣብ ኤርትራ 10

V. ተሓታትነት 14

ሀ. ተሓታትነት ኣካላት መንግስቲ 14

ለ. ግላዊ ተሓታትነት 15

ሐ. ስርዓተ ኣገባባት ተሓታትነት 15

VI. መደምደምታታትን ምኽሪታትን 16

ሀ. መደምደምታታት 16

ለ. ምኽሪታት 17

ጥብቆታት

I. ደብዳቤ፡ ብዕለት 7 ታሕሳስ 2015 ካብ ኮምሽን ምጽራይ ናብ ቀዋሚ ልኡኽ ኤርትራ ኣብ ሕቡራት ሃገራት ዝተላእከ 22

II. ደብዳቤ፡ ብዕለት 24 የካቲት 2016 ካብ ኮምሽን ምጽራይ ናብ ሚኒስተር ጉዳያት ወጻኢ ኤርትራ ዝተላእከ 23

 I. መእተዊ

 ሀ. መዝነት

1. ኮምሽን ምጽራይ ኩነታት ሰብኣዊ መሰላት ኤርትራ፡ ብመሰረት ቤት-ምኽሪ ሰብኣዊ መሰላት ዘሕለፎ ውሳኔ ቁጽሪ 26/24፡ ኣብ መጀመርታ ንናይ ሓደ ዓመት ተልእኾ ዝቖመት እያ። ኣብቲ ውሳኔ፡ ቤት-ምኽሪ ሰብኣዊ መሰላት፡ ንኮምሽን፡ ነቲ ኣብ ጸብጻብ ፍልይቲ ልኡኽ ዝቐረበ ኣብ ኤርትራ ተፈጺሙ ዝበሃል ኩሉ ግህሰታት ሰብኣዊ መሰላት ክትምርምር መዝነት ሂቡ። ኮምሽን፡ ኣተኩሮ ምጽራይ ካብ 1991 ንደሓር ኣብ ዘሎ ግዜ፡ ማለት ኤርትራውያን ኣካላት ንመሬት ኤርትራ ሙሉእ ብምሉእ ካብ ዘተቖጻጸራሉ ግዜ ኣትሒዛ ክትገብሮ ወሲና።

2. ብዕለት 26 መስከረም 2014፡ ፕረዚደንት ቤት-ምኽሪ ሰብኣዊ መሰላት፡ ን ማይክ ስሚዝ ከም ኣቦ-ወንበር ናይ ኮምሽን፡ ን ቪክቶር ዳንክዋ ድማ ከም ኮምሽነር መዚዝዎም። ብመሰረት ውሳኔ ቤት-ምኽሪ ቁጽሪ 26/24፡ ፍልይቲ ልኡኽ ኣብ ኩነታት ሰብኣዊ መሰላት ኤርትራ፡ ሼላ ኪታሩት፡ ተወሳኺት ኣባል ናይዛ ኮምሽን ኮይና። እዞም ኣባላት ኮምሽን ደሞዝ ከይተኸፍሉ፡ ከም ናጻ ኣካል፡ ብክኢላዊ ጽፍሒ የገልግሉ።

3. ኮምሽን፡ ቀዳማይ ጸብጻባ ናብ ቤት-ምኽሪ ሰብኣዊ መሰላት (A/HRC/29/42) ኣብ መበል ዕስራን-ትሽዓተን ኣኼባኡ ኣቕሪባ።[[3]](#footnote-4) ብምስዓብ፡ ቤት-ምኽሪ ሰብኣዊ መሰላት፡ ንውሳኔ ቁጽሪ 29/18 ብዘይ ምርጫ ኣጽዲቕዎ። ብመሰረት እዚ ውሳኔ፡ ቤት-ምኽሪ ሰብኣዊ መሰላት፡ ኣብ ኤርትራ ሜላዊ፡ ሰፊሕን ግሉሕን ግህሰታት ሰብኣዊ መሰላት ንምምርማር መዚዙ። እዚ መርመራ፡ ምሉእ ተሓታትነት ንምርግጋጽ ዝዓለመ እዩ፡ እንተላይ እዞም ግህሰታት ክሳዕ ደረጃ ገበናት ኣንጻር ሰብኣውነት ዝበጽሑ ምስ ዝኾኑ። ኣብዚ ቐሪቡ ዘሎ ጸብጻብ፡ ኮምሽን፡ ድሕሪ ቀዳማይ ጸብጻባ ዝረኸበቶም ኩነታት ሰብኣዊ መሰላት ኤርትራ ተቕርብ።

 ለ. ምትሕብባር ምስ ኮምሽን

4. ቤት-ምኽሪ ሰብኣዊ መሰላት፡ ኣብ ቁጽሪ 29/18 ውሳኔኡ፡ መንግስቲ ኤርትራ ምስ ኮምሽን ምጽራይ ምሉእ ምትሕብባር ክገብር ዳግማይ ጻውዒቱ ኣቕሪቡ። መንግስቲ ኤርትራ፡ ልክዕ ከም ኣብ ቀዳማይ ተልእኾ ናይ ኮምሽን፡ ኮምሽን ናብ ኤርትራ ክትኣቱ ዘቕረበቶ ተደጋጋሚ ሕቶ ኣይመለሰን። ይኹን’ምበር፡ ቀዋሚ ልኡኽ ሃገረ ኤርትራ ኣብ ሕቡራት ሃገራት ምስ ወኪሉ፡ ምስ ኣባላት ኮምሽን ኣብ ኒው ዮርክ ክራኸቡ ተሰማሚዖም። ወኪል ቀዋሚ ልኡኽ ሃገረ ኤርትራ ኣብ ቀረባ እዋን ዝጸደቐ ሃገራዊ ሕጋገ፡ ከምኡ ውን ብሜድያ ዝተዘርግሑ ብዛዕባ ኤርትራ ዝተጻሕፉ ጽሑፋትን ናብ ኮምሽን ኣቕሪቡ። ብተወሳኺ፡ ሓላፊ ሰክረታርያት ኮምሽን፡ ምስ ኣማኻሪ ፕረዚደንትን ኣቦ-ወንበር ፖሊቲካዊ ጉዳያት ህዝባዊ ግንባር ንደሞክራስን ፍትሕን (ህ.ግ.ደ.ፍ)፡ ኣቶ የማነ ገብረኣብ፡ ኣብ ጀነቫ ብኣጋጣሚ መበል ሳላሳን-ሓደን ኣኼባ ቤት-ምኽሪ ሰብኣዊ መሰላት፡ ኣብ መጋቢት 2016 ክራኸብ ዕድል ረኺቡ ኔሩ።

5. ምስ ሰበ-ስልጣን ኤርትራ ክትራኸብ ዝነበራ ተኽእሎ ጸቢብ ብምንባሩ፡ ኮምሽን፡ ከም ኣገዳስነቱ፡ ብመንግስቲ ኤርትራ ንዝተዋህበ ሓበሬታ ተወኪሳ ኣላ።

 ሐ. ስነ-ኣገባብ መርመራ

6. መርመራታት፡ ትንተናን መደምደምታታትን ኮምሽን፡ ብ ብኤርትራ ዝጸደቑ ውዕላት ሰብኣዊ መሰላትን ልምዳዊ (customary) ኣህጉራዊ ሕግን ዝተመርሑ እዮም።

7. ኮምሽን፡ ነቶም ኣብ ቀዳማይ ጸብጻባ ተገሊጾም ዘለዉ ስነ-ኣገባባት ስራሕ ተኸቲላ። እዚ ማለት፡ ን ድሕነት መስከርቲ፡ ጾታ ዘማእከለ ትንተናን መርመራዊ ኣገባባትን፡ ሕጋውን ጭብጣውን ርኽበታት ኮምሽን፡ ታሪኻዊ ድሕረ-ባይታ ኤርትራ፡ ናይታ ሃገር ቁጠባዊን ፖለቲካዊን ኩነታትን ሕጋዊ ስርዓትን፡ ብዝምልከት እዩ።

8. ምውሓስ ድሕነት ናይ ወሃብቲ ምስክርነትን ግዳያትን ቀንዲ ዋኒን ኮምሽን እዩ። ዳርጋ ኩሎም መስከርትን ግዳያትን፡ ብሰበ-ስልጣን ኤርትራ ኣብ ልዕሊኦም ይኹን ኣብ ልዕሊ ኣባላት ስድርኦም ሕንሕነኣዊ ስጉምቲ ከይውሰድ ዘለዎም ስግኣት ገሊጾም። በዚ ምኽንያት፡ ኮምሽን፡ ኣብ ግዜ መርመራኣ ዝኣከበቶ ኩሉ ሓበሬታ ብዝለዓለ ምስጢር እዩ ዝተሓዝ። ኮምሽን፡ ካብ ግዳያትን መስከርትን፡ ንኣጠቓቕማ ዝሃብዎ ሓበሬታ ዝምልከት ብሜላውን ዝተጸንዐን ኣገባብ ንጹርን ርዱእን ስምምዕ ተረጋግጽ።

9. ኮምሽን፡ ንጾታዊ ዓመጽን ጾታ ዝመበገሲኡ ዓመጽን ዝምልከት ጥርዓናት፡ እንተላይ፡ ኣብ ልዕሊ ደቂ-ኣንስትዮን ኣዋልድን ንዝግበር ዓመጽ ዝያዳ ኣተኩሮ እንዳሃበት፡ ኣብ ካልኦት ግህሰታት ንዝረኣዩ ጾታዊ ኣንፈትን ጽልዋን ድማ ገምጊማ። ብተወሳኺ፡ ኣብ ልዕሊ ደቂ-ኣንስትዮን ደቂ ተባዕትዮን ተፈጺሞም ንዝበሃሉ ጾታዊ ዓመጽ ኣብ ምምርማር ዘጋጥሙ ብድሆታት ኣብ ግምት የእትያ።

10. ናይ ቅድሚ ሕጂ ብሕቡራት ሃገራት ቖይመን ናብቲ ግህሰታት ሰብኣዊ መሰላት ተፈጺምሉ ዝበሃል ቦታ ኣትየን ከይምርምራ ዝተኸልከላ ኮምሽን ምጽራይን ካልኦት ረኸብቲ-ጭብጢ ኣካላትን ኣገባብ ኣሰራርሓ ብምኽታል፡ ኮምሽን ናብ ጎረባብቲ ሃገራት ከምኡ ውን ካልኦት ሃገራት ብምብጻሕ ምስ ቀጥታዊ ሓበሬታ ዘለዎም ሰባት ቃለ-መሕተት ኣካይዳ። ብተወሳኺ፡ ኮምሽን፡ ብመንገዲ መራኸቢታት ድምጽን ቪድዮን ቃለ-መሕተት ኣካይዳ።

11. ብዕለት 9 ሕዳር 2015፡ ኮምሽን፡ ብጽሑፍ ንዝለኣኽ ሓበሬታ ዕድመ ኣቕሪባ።

12. ኮምሽን፡ ፍርዳዊት ኣካል ከም ዘይኮነት እንዳ ተገንዘበት፡ ነቲ ዝኣከበቶ ሓበሬታ ኣብ ምትንታን ዝተማልአ መጽናዕታዊ-ኣገባብ ኣካይዳ። ኮምሽን፡ ሓቅነትን ተኣማንነትን መርትዖ ናይ ነፍስ-ወከፍ መስካሪ ምስ ዘለዋ ሓበሬታ ብምንጽጻር ገምጊማ። መሰረት ብኮምሽን ተገሊጾም ዘለዉ ኣገባባት ኣካይዳ፡ ብዙሓት ቀጥታዊ ሓበሬታ ዘለዎም እሙናት ምንጭታት ኮይኖም፡ ብክኢላዊ መርትዖ፡ ካብ ካልኣይ ከምኡ ውን/ወይ ካብ ክፉት ምንጭታት ብዝርከቡ ሓበሬታ ድማ ዝተደገፈ እዩ።

13. ከም ካልኦት ብ ሕቡራት መንግስታት ዝቖማ ኮምሽናት ምጽራይ፡ ኮምሽን ዝተኸተለቶ መዐቀኒ ‘ንምእማን ዘኽእል ርትዓዊ ጭብጢ’ (“reasonable grounds to believe”) ዝብል እዩ።

 መ. መለክዒ ዞባውን ኣህጉራውን ሕጊ

14. ኤርትራ ኣባል-ሃገር ናይ ኣህጉራዊ ኪዳን ንፖለቲካውን ሲቪላውን መሰላት፡ ናይ ኣህጉራዊ ኪዳን ንቑጠባዊን ማሕበራዊን ባህላውን መሰላት፡ ኣፍሪቃዊ ቻርተር ኣብ ጉዳይ ሰብኣውን ህዝባውን መሰላት፡ ኪዳን ኣንጻር መስቀይትን ካልኦት ጨካን፡ ኢሰብኣዊ ወይ ኣዋራዲ ኣተሓሕዛ ወይ መቕጻዕቲ፡ ኣህጉራዊ ኪዳን ንውገዳ ኩሉ ዓይነት ዓሌታዊ ኣፈላላይ፡ ኪዳን ንውገዳ ኩሉ ዓይነት ኣድልዎ ኣንጻር ደቂ-ኣንስትዮ፡ ኪዳን ንመሰል ቆልዑን ምስኡ ዝተሰነያ ክልተ ምርጫዊ ፕሮቶኮላትን፡ ኣፍሪቃዊ ቻርተር ኣብ ጉዳይ መሰል ድሕነት ቆልዑ፡ ኪዳን ኣብ ጉዳይ ግዱድ ዕዮ፡ 1930 (ቁ. 29) ከምኡ ውን ኪዳን ንምውጋድ ግዱድ ዕዮ 1957 (ቁ. 105) ናይ ኣህጉራዊ ማሕበር ሰራሕተኛታት፡ እያ።

15. ሽሕ’ኳ ኤርትራ ኣባል-ሃገር ስርዓተ-ሕጊ ሮም (Rome Statute) ናይ ኣህጉራዊ ቤት ፍርዲ ገበነኛታት ኣይትኹን፡ ብዙሓት ካብቶም ኣብ ስርዓተ-ሕጊ ሮም ሰፊሮም ዘለዉ ሕጋጋት፡ ነቲ ንኤርትራ ዝቕይድ ኣህጉራዊ ልምዳዊ (ካስተማሪ) ሕጊ የንጸባርቑ።

 II. ብጽሑፍ ዝቐረቡ ደብዳቤታት

16. ብመሰረት ዝገበረቶ መጸዋዕታ፡ ኮምሽን፡ ኣስታት 45 ሽሕ ጽሑፍ ደብዳቤታት፡ መብዛሕትኦም ነቲ ኮምሽን ዘቕረበቶ ቀዳማይ ጸብጻብ ዝነቕፉ፡ ተቐቢላ። ካብ ውሽጢ ኤርትራ፡ ሸሞንተ ደብዳቤታት ጥራይ ተሰዲዶም።

17. ዝተቐበልናዮም ደብዳቤታት ንምግምጋም፡ ኮምሽን፡ መጽናዕታዊ ስነ-ኣጋባብ ተጠቒማ ብቑጽርን ዝርግሐን ወካሊ ዝኾነ ቅምሶ ናይ ኣስታት 500 ውልቀ-ሰባት ካብ 16 ሃገራት ወሲዳ፡ ብዛዕባ ኣበርክትኦም ንምሕታትድማ ብቐጥታ ተወኪሳቶም።

18. መብዛሕትኦም ዝተቐበልናዮም ደብዳቤታትን ጥርዓናትን ብዝተወደበ መልክዕ ዝተሰዱ ብምዃኖምን ትሕዝትኦም ድማ ተመሳሳሊ ብምንባሩን፡ ኮምሽን፡ እቲ ንቀዳማይ ጸብጻባ ዝቃወም ወፍሪ ልዑል ጥርናፈ ከም ዘነበሮ ትድምድም። ኮምሽን፡ ብዙሓት ካብቶም ደብዳቤታት ብወለንታ ዝተጻሕፉ ምንባሮም ብምምልካት፡ ካብ ዝተወከሰቶም ሰባት ኣዝዮም ዉሑዳት ነቲ ቀዳማይ ጸብጻብ ኮምሽን ኣንቢቦሞ፣ ብዙሓት ድማ ብዛዕባ ርኽበታት ኮምሽን ዝተጋነነ ሓበሬታ ተዋሂቦም።

19. ኮምሽን፡ እቶም ንጸብጻባ ብትሪ ዝቃወሙ፡ ካብታ ሃገር ቅድሚ 1991 ወይ ድሒረን ኣብ ዘለዋ ቀዳሞት ዓመታት ዝወጹ ምዃኖም ትምልከት። ብርክት ዝበሉ ካብቶም ዝተወከስናዮም፡ ቀንዲ ምኽንያት መጽሓፊኦም ነቲ ብሕቡራት ሃገራት ዝጸንዐ እገዳ ንምቅዋም ምዃኖም ገሊጾም። ስለ ዝኾነ፡ መሰረት እዞም ደብዳቤታት ጌጋ ርድኢት ወይ ኮነ ኢልካ ዝተዋህበ ኣደናጋሪ ሓበሬታ ብዛዕባ ናይ ሕቡራት ሃገራት ስርዓተ-እገዳ እዩ። ብተመሳሳሊ፡ ኣብ ካልኦት ጉዳያት ውን ኣዝዮም ኣደናገርቲ ሓበሬታታት ከም ዝተዋህቡ ተመልኪትና። ንኣብነት፡ ሓደ ካብቶም ዝተወከስናዮም ሰባት ምኽንያት መጽሓፊኡ ነቲ ብኮምሽን ዝቐረበ “ደቂ-ኣንስትዮ ኣብ ፈቐዶ ጎደናታት ኤርትራ ጾታዊ ዓመጽ የጋጥመን እዩ፡” ዝብል ርኽበት ኮምሽን ንምቅዋም ምዃኑ ጠቒሱ።

20. ካብቶም ዝተቐበልናዮም ደብዳቤታት፡ ዝተወሰኑ ቁጽሪ ብዘይ ወለንታ፡ ማለት፡ ብግዴታ ወይ ብዘይ ኣፍልጦ ናይቲ ፈራማይ ዝተሰዱ ኔሮም። ኣብ ሓንቲ ሃገር፡ ብዙሓት ዝቑጽሮም፡ ኣስማቶም ኣብቲ ደብዳቤ ከም ዘይጸሓፉ ብምጥቃስ፡ ፌርማኦም ዝተሰንዐ ምዃኑ ገሊጾም። ምንጪ ዝለዓለ ሻቕሎት፡ ብዛዕባ እቶም ኣብ ዝተፋለልያ ሃገራት ከም ስደተኛታት ወይ ካልኣይ ዜጋታት ኮይኖም ዝቕመጡ ዘይኮነ፡ ብዛዕባ እቶም ከም ጋሻ-ሰራሕተኛ (guest-worker) ዝቕመጡ እዩ። እዞም ሰባት ንኮምሽን ኣብ ዝሃብዎ ሓበሬታ፡ ሰበ-ስልጣን ኤርትራ፡ ኤርትራዊ ኮይኑ ንመንግስቲ ኤርትራ ደጊፉ ናብ ኮምሽን ደብዳቤ ዘይጸሓፈ ፓስፖርቱ ኣይሕደስን እዩ ኢሎም ሓበሬታ ከም ዘመሓላለፉ ጠቒሶም። ብዘይ ሕጋዊ ፓስፖርት፡ ኤርትራውያን ሰራሕተኛታት ቪዛኦም ክሕደስ ኣይክእልን።

21. ኮምሽን፡ ካብ ዘካየዶ ውከሳ እዞም ዝስዕቡ ቴማታት ክዕዘብ ክኢሉ። እቶም ቴማታት፡ ኮምሽን ናብ ኤርትራ ክበጽሕ ዘይምኽኣሉ፡ ብሕቡራት ሃገራት ኣብ ልዕሊ ኤርትራ ዝተጻዕነ እገዳ ኣብ ሰብኣዊ ኩነታት ኤርትራ ዘምጽኦ ዘሎ ኣሉታዊ ሳዕቤናት፡ ኣብ ኤርትራ ጾታዊ ዓመጽ ከም ዘየለ፡ ውድቀት ኮምሽን ኣብ ምውሓስ ትግባረ ብይን ኮምሽን ዶብ ኤርትራ-ኢትዮጵያ፡ ጠንቂ ምንዋሕ ወተሃደራዊ ኣገልግሎት ተጻባእነት ኢትዮጵያ ከም ዝኾነ፡ ኣድልዎ ኣንጻር ደቂ-ኣንስትዮ ከም ዘየለ፡ ኣብ ኤርትራ ኣብ መንጎ ብሄራትን ሃይማኖታትን ዘሎ ታሪኻዊ ሓድነት፡ ኣብ ዶባት ኤርትራ ቶኪስካ-ቕተል ዝብል ፖሊሲ ከም ዘየለ፡ ዘይከም ኣብ ካልኦት ሃገራት፡ ኣብ ኤርትራ ኣገልግሎት ትምህርትን ጥዕናን ነጻ ምዃኑ፡ ከምኡ ውን ኤርትራ ኣብ ብሚለንዩም ደቨሎፕመንት ጎልስ ዝልካዕ ኣጀንዳ ምዕባለ ገስጊሳ ኣላ፡ ዝብሉ እዮም።

22. ኮምሽን፡ መብዛሕትኦም ጸሓፍቲ ናይቲ ዝተቐበልናዮ ደብዳቤታት ናብ ኤርትራ ሳሕቲ በጺሕና ኢሎም ከም ዝገልጹ ትምልከት። ብዙሓት፡ ነቲ ኣብ ኣስመራ ዘሎ ሰላምን ርግኣትን ይጸቕጡሉ። ይኹን ምበር፡ እቶም ኣብ ቀዳማይ ጸብጻብ ኮምሽን ሰፊሮም ዘለዉ ግሉሕ ግህሰታት ሰብኣዊ መሰላት ካብ ጎደናታት ኣስመራ ብራሕቂ፡ ማለት ብመናድቕ ቤት-ማእሰርትታት ተኸዊሎም፡ ብተወሳኺ ውን ኣብ ወተሃደራዊ መሰልጠኒ ማእከላት ከም ዝፍጸሙ ምምልካት ኣገዳሲ እዩ። ስቅያትን ጾታዊ ዓመጽን ከም ልምዲ ኣብ ቃልዕ ኣይኮኑን ዝፍጸሙ። ዝኾነ ኾይኑ፡ ኮምሽን ብመጠኑ ብዙሕ ዝኾነ ጭብጢ ዘለዎ መርትዖ እንዳኣከበ፡ ነቶም ብሰንኪ እዞም ግህሰታት ዝወርዱ ኣካላውን ስምዒታውን በሰላታት ውን ኣብቶም ካብታ ሃገር ዝወጹ ሰባት ተዓዚቡ። እቲ ነቲ ሳሕቲ ናብ ኤርትራ ንዝበጽሕ ሰብን ነቶም ኣብ ክፋላት ኣስመራ ተዓፊኖም ንዝነብሩን ብደገ ዝረኣዮም ተምሳል ርግኣትን ስርዓትን፡ ምስቲ ብቐጻሊ ኣገባብ ዘጋጥም ከቢድ ግህሰት ሰብኣዊ መሰላት ዘይቃዶ እዩ። ጥንቁቕ ትንተና ድሕሪ ምግባር፡ ኮምሽን፡ እቶም ካብዞም ዝተቐበልናዮም ደብዳቤታት ዝረኸብናዮም ሓበሬታታት ነቶም ኣብ ቀዳማይ ጸብጻብና ገሊጽናዮም ዘለና ርኽበታት ኣብ ዋጋ-ዕዳጋ ዘእትዉ ከም ዘይኮኑ ትድምድም።

 III. ሓደስቲ ምዕባለታት ሰብኣዊ መሰላት

 A. መእተዊ

23. ኮምሽን፡ ኣብ ሰነ 2015 ቀዳማይ ጸብጻባ ድሕሪ ምቕራባ፡ ኣብ ኤርትራ ኣተኩሮ ዝሓቱ ብዙሓት ምዕባሌታት ተፈጺሞም ኣለዉ። ኣብ የካቲት 2016፡ ብመሰረት ካብ መንግስቲ ኤርትራ ዝቐረበ ጠለብ፡ ልኡኽ ናይ ሕቡራት ሃገራት ቤት ጽሕፈት ላዕለዋይ ኮምሽነር ን ሰብኣዊ መሰላት (OHCHR)፡ ብስራሕ ደረጃ ቴክኒካዊ ገምጋም ንምክያድ ናብ ኤርትራ በጺሑ። ኣብ መጋቢት 2016፡ መንግስቲ ኤርትራ ንኣርባዕተ ምሩኻት-እሱራት ጁቡቲ ፈቲሑ። ብተወሳኺ፡ ልኡኽ ቤት ጽሕፈት ንምውህሃድ ሰብኣዊ ጉዳያት (OCHA) ናብ ኤርትራ በጺሑ። ከምኡ ውን፡ ፕረዚደንት ናይታ ብመሰረት ውሳኔ 751 (1992) ን 1907 (2009) ብባይቶ ጸጥታ ዝቖመት ኮሚተ ብዛዕባ ሶማልያን ኤርትራን ዕድመ ምብጻሕ ተቐቢሉ ኣሎ።

24. ልኡኽ ናይ ሕቡራት ሃገራት ቤት ጽሕፈት ላዕለዋይ ኮምሽነር ን ሰብኣዊ መሰላት (OHCHR) ናብ ኮማዊ ቤት-ፍርድታት ብምብጻሕ ምስ ሰብ መዚን ዳኛታትን ተራኺቦም። ብተወሳኺ እቲ ልኡኽ ናብ ዞባዊ ኮማዊ ፕሮጀክትታትን ናብ ኣብ ኣስመራ ዝርከብ ቤት-ማእሰርትን ተሓድሶን ሰምበል በጺሑ። ቤት ጽሕፈት ላዕለዋይ ኮምሽነር ሕቡራት ሃገራት ን ሰብኣዊ መሰላት፡ እቲ ናይ ስራሕ ዑደት ሓጺር ምንባሩ ብምምልካት፡ ምሉእ ገምጋም ኩነታት ሰብኣዊ መሰላት ንምግባር ዘኽእል ሃዋህው ከም ዘይነበረ ተገንዚቡ።

25. ብርክት ዝበሉ ጋዜጠኛታት ወጻእ ናብ ኤርትራ ክበጽሑ ዕድመ ቀሪቡሎም። ኮምሽን፡ ኤርትራውያን፡ ብፍላይ ኣብ ኣስመራ፡ ናይ ኣህጉራዊ ዜና፡ ሳተላይት ተለቭዥንን ኢንተርነትን ቀረብ ከም ዘለዎም ይግንዘብ።

26. መንግስቲ ኤርትራ ኣብ ግንቦት 2015 ናይ ዝወጹ ኣርባዕተ ሕጋገታት ሰነድ ንኮምሽን ኣረኪቡ። ይኹን ምበር፡ ኮምሽን፡ ብዛዕባ ትግባረኦም ዝምልከት ተጋራጫዊ ሓበሬታ እዩ ረኺቡ።

27. ብዙሕ ዝቑጽሮም ኤርትራውያን ካብታ ሃገር ይወጹ ኣለዉ። ኣብ 2015፡ 47,025 ኤርትራውያን ኣብ ኤውሮጳ ዑቕባ ንምርካብ ኣመልኪቶም። እዚ ቁጽሪ ካብ ናይ 2014 ብቑሩብ ዝበዝሕ ኮይኑ፡ ካብ ናይ 2013 ብዕጽፊ፡ ካብ ናይ 2012 ቁጽሪ ድማ ብ ኣስታት ኣርባዕተ ግዜ ይዛይድ።[[4]](#footnote-5)

 B. እዋናውያን ዘተሓሳስቡ ጉዳያት ሰብኣዊ መሰላት

28. ኮምሽን፡ ንዝቐረቡላ ጸብጻብ ግህሰታት ሰብኣዊ መሰላት በብሓደ ኣየጽንዐትን። ብኣንጻሩ፡ ዕላማ ኮምሽን ንቤት ምኽሪ ሰብኣዊ መሰላት ብዛዕባ ምዕባለታት፡ ወይ ዋሕዲ ምዕባለታት፡ ኣብቶም ዝጎልሑ ግህሰታት፡ ንምሕባር እዩ ኔሩ።

29. ኮምሽን፡ ኣብዚ ቀረባ እዋን ካብ ኤርትራ ካብ ዝሃደሙ ሓበሬታ ብዛዕባ ጉዳያት ሰብኣዊ መሰላት ንምእካብ ቀዳምነት ሂባ ሰሪሓትሉ። ዝኣከብናዮ መርትዖ ከም ዘነጽሮ፡ እቲ ኣብ ቀዳማይ ጸብጻብና ሰኒድናዮ ዘለና ከቢድ ግህሰታት ሰብኣዊ መሰላት ጌና ይቕጽል ኣሎ። ኤርትራውያን ጌና ኣብ ትሕቲ ገደብ ዘይብሉ ሃገራዊ ኣገልግሎት፡ ማእሰርቲ ብሃውሪ፡ መስቀይቲ፡ ግዱድ ምስዋር፡ ብናይ ኣባላት ስድራ ክሲ ገበን ኣመኽኒኻ ሕንሕነኣዊ ስጉምቲ ምውሳድ፡ ኣድልዎ ብ ሃይማኖታውን ብሄራውን ድሕረ-ባይታ፡ ጾታውን ጾታ-ዝመሰረቶም ዓመጽ፡ ከምኡ ውን ቅትለት ብዘይ ሕጊ፡ ተኾኒኖም ይርከቡ። ብተወሳኺ፡ ቅድሚ ሕጂ ግዳያት ግዱድ ምስዋር ናይ ዝኾኑ ሰባት ሃለዋት ክሳዕ ሕጂ ኣይተረጋገጸን።

 1. መሰል ምስታፍ ኣብ ህዝባዊ ጉዳያት

30. ልኡኽ ኤርትራ፡ ኣብ መበል ዓሰርተው-ሸሞንተ ኣኼባ ናይ ስራሕ ጉጅለ ናይ ኣድማሳዊ ወቕታዊ መጽናዕቲ (Working Group on the Universal Periodic Review) ኣብ ዝተሳተፈሉ፡ ሃገራዊ ምርጫ “ክሳዕ ተጻብኦ ኣንጻር ሃገራዊ ድሕነትን ልኡላውነትን ዘብቅዕ” ከም ዘይካየድ ገሊጹ። ኮምሽን፡ ሃገራዊ ምርጫ ንምክያድ መደባት ከም ዘሎ ዘአንፍት ሓበሬታ ኣይተቐበለትን።

 2. ቅዋምን ግዝኣተ-ሕግን

31. ብቅሉዕ ከም ዝፍለጥ፡ እቲ ናይ 1997 ቅዋም ኣብ ግብሪ ፈጺሙ ኣይወዓለን። ኣብ ግንቦት 2014፡ ፕረዚደንት ኢሳይያስ ኣፈወርቂ፡ ሓድሽ ቅዋም ክንደፍ ምዃኑ ሓቢሩ። ኣማኻሪ ፕረዚደንት፡ ኣቶ የማነ ገብረኣብ፡ ንኮምሽን ኣብ ዝሃቦ ሓበሬታ፡ ነቲ ሓድሽ ቅዋም ኣብ ምንዳፍ እትነጥፍ ኮሚቴ ቆይማ ከም ዘላ ገሊጹ። ኮምሽን፡ ብዛዕባዚ መስርሕ ዝምልከት ዝኾነ ተወሳኺ ሓበሬታ ኣይተቐበለትን። መስከርቲ ከም ዘረጋገጽዎ፡ ብኣዋጅ ዝወጸ ካልኣዊ ሕጋገ ክሳዕ ሕጂ ብሃውሪ ይትግበር ከም ዘሎ ኣረጋጊጾም። እዚ ሕጊ ኣልቦነት፡ ኣብ ምክልኻል ሰብኣዊ መሰላት ከቢድ ሳዕቤናት እንዳምጽአ ይኸይድ ኣሎ። ብተወሳኺ፡ ነጻ ዝኾነ ፈራዲ ኣካል የለን፡ ሃገራዊ ባይቶ የለን፡ ደሞክራስያውያን ኣካላት መንግስቲ የለዋን። ኣብ መደምደምታ፡ ኮምሽን ግዝኣተ-ሕጊ ኣብ ምስፋን ዝተገብሩ ዝኾነ ምዕባለታት ኣይረኸበትን።

 3. ፕሮግራማት ወተሃደራዊ/ሃገራዊ ኣገልግሎት

32. ኣብ ቀዳማይ ጸብጻባ፡ ኮምሽን ኣብ ወተሃደራዊ/ሃገራዊ ኣገልግሎት ፕሮግራማት ዘጋጥሙ ከበድቲ ግህሰታት ሰብኣዊ መሰላት ሰኒዳ ኔራ። እዚ፡ ዝተናውሐን ገደብ ዘይብሉን ምዃኑ፡ ኣሰቃቒ ኩነታት፡ ንኣባላት ኣገልግሎት ከም ግዱድ-ዕዮ ምጥቃም የጠቓልል። ገደብ ዘይብሉ ወተሃደራዊ/ሃገራዊ ኣገልግሎት ብኤርትራውያን ብተዳጋጋሚ ዝግለጽ ምኽንያት ምውጻእ ካብ ኤርትራ እዩ።

33. ብ 8 ሚያዝያ 2015፡ ኣቶ ገብረኣብ፡ ኣብ ብሩኖ ክረይስኪ መድረኽ ንኣህጉራዊ ምይይጥ (Bruno Kreisky Forum for International Dialogue)፡ ኤርትራ ንወተሃደራዊ/ሃገራዊ ኣገልግሎት ናብ 18 ኣዋርሕ ክትድርቶ ምዃና ሓቢሩ። ድሕሪ 18 ኣዋርሕ ግና መንግስቲ ኤርትራ ከምዚ ክብል ገሊጹ፡

ኤርትራ ምስቲ ዝገጥማ ተጻብኦ ዝኸይድ ርእሰ-ምክልኻላዊ ስጉምትታት ካብ ምውሳድ ሓሊፋ ካልእ ኣማራጺ የብላን።[…] በዚ ምኽንያት ድማ ሃገራዊ ኣገልግሎት- ብሕጊ ኣብ 18 ኣዋርሕ ዝተደረተ’ኳ እንተኾነ- ተናዊሑ ይርከብ።

34. ብ የካቲት 2016፡ ሚኒስተር ዜና፡ የማነ ገብረመስቀል፡ ፕሮግራማት ወተሃደራዊ ኣገልግሎት ንምድራት ዝኾነ መደብ ከም ዘየለ ከምዚ ብምባል ኣረጋጊጹ፡ “ምጥያስ ኣብ ምእላይ እቲ ቀንዲ ተጻብኦ ዝምርኮስ እዩ”፡ ከምኡ ውን “ብዛዕባ ምንዋሕ ሃገራዊ ኣገልግሎት ከም ግብረ-መልሲ…ናይቲ ብኢትዮጵያ ዝግበር ቀጻሊ ምትኹታኽ ኢኻ ትዛረብ ዘለኻ።”[[5]](#footnote-6)

35. ኮምሽን፡ ግዴታዊ ወተሃደራዊ/ሃገራዊ ኣገልግሎት ናይ ግድን ግህሰት ሰብኣዊ መሰላት ከም ዘይኮነ ተነጽር። ናይ ኤርትራ ወተሃደራዊ/ሃገራዊ ኣገልግሎት ካብ ናይ ካልኦት ሃገራት ዝፍለየሉ ምኽንያት (ሀ) ገደብ ዘይብሉን ሃውራዊን ንውሓቱ፡ ማለት ወትሩ ካብቲ ብመሰረት ኣብ 1995 ዝወጸ ኣዋጅ ዘተወሰነ ናይ 18-ኣዋርሕ ገደብ ዝዛይድ ምዃኑ፡ ብተደጋጋሚ ብልዕሊ 10 ዓመት፣ (ለ) ንኣባላት ወተሃደራዊ/ሃገራዊ ኣገልግሎት ከም ግዱድ-ዕዮ ኣብ ሰፊሕ ቁጠባዊ ንጥፈታት ምጥቃም፡ እንተላይ ኣብ ናይ ብሕቲ ዋኒናት፣ (ሐ) ኣብ ወተሃደራዊ መዓስከራት ዝፍጸሙ ጾታዊ ዓመጽን መስቀይትን፡ ከምኡ ውን ካልኦት ኢሰብኣዊ ዝኾኑ ኩነታት።

36. መመላእታ ናይቲ ብ 2012 ዝፈጠሮ ዑቑር ሰራዊት፡ መንግስቲ ኤርትራ ህዝባዊ ሰራዊት፡ ማለት ሲቪላዊ ምልሻ፡ ኣቚሙ። ብዙሓት መስከርቲ ንኮምሽን ኣብ ዝሃብዎ ሓበሬታ፡ ክሳዕ ደቂ 60 ን 70 ዝበጽሑ ኤርትራውያን ኣብ ንጥፈታት ህዝባዊ ሰራዊት ክሳተፉ ይግደዱ። ንምጥቕላል፡ ካብ ወተሃደራዊ/ሃገራዊ ኣገልግሎት ግዴታ ዝጣየሱ ኤርትራውያን ኣዝዮም ዉሑዳት እዮም።

 4. ብሃውሪ ምእሳር፡ ግዱድ ምስዋር፡ መስቀይቲ

37. ኮምሽን፡ ኣብ ቀዳማይ ጸብጻባ፡ ብዛዕባ ጉዳያት ብሃውሪ ምእሳር፡ ግዱድ ምስዋር፡ መስቀይትን ካልኦት ጨካን፡ኢሰብኣዊ ወይ ኣዋራዲ ኣተሓሕዛ ኣብ መሐበሲ ማእከላት (ወተሃደራዊ ይኹን ሲቪላዊ፡ ወግዓዊ ይኹን ዘይወግዓዊ) ሰፊሕ ጸብጻብ ኣቕሪባ ኔራ።

38. ኮምሽን ምስ ብዙሓት ካብታ ሃገር ኣብ ዝሓለፈ ክልተ ዓመታት ዝወጹ ኤርትራውያን ቃለ-መሕትት ድሕሪ ምግባር፡ እዞም ዝተገልጹ ግህሰታት ይቕጽሉ ከም ዘለዉ ጸብጺባ። መብዛሕትኦም ካብቶም ተኣሲሮም ዘለዉ ብግህሰት መሰረታውያን ኣህጉራዊ ሕጊ ዝተዳጎኑ እዮም። ብዘይካ እቶም ብነኣሽቱ ገበናት ወይ ዘይስነ-ምግባር ዝተኸሱ፡ ብዙሓት ብዘይ ዝኾነ ይኹን ፍርዳዊ መስርሕ ዝተዳጎኑ እዮም። ኣብ ጉዳይ እቶም ብዘይ ፍርዲ ዝእሰሩ ዝምልከት፡ ስድራ እቶም ዝተኣስሩ ብዛዕባ ሃለዋት ኣዝማዶም ዝኾነ ሓበሬታ ኣይቅበሉን። ኣብ መወዳእታ፡ ብዙሓት ካብቶም ድሕሪ ምፍትሖም ወይ ምህዳሞም ምስ ኮምሽን ዝተዛራረቡ ሰባት ዝወረዶም ዝተፈላለዩ ዓይነታት፡ ማለት ሓበሬታ ንምርካብ ወይ ንዝተኸሰሱሉ ገበናት ንምቕጻዕ ወይ ናይ ፍርሒ ሃዋህው ንምፍጣር፡ ዝጥቀሙ ስቅያት ገሊጾም።

39. ብመሰረት ዝኣከብናዮ ሓበሬታ፡ ኮምሽን፡ ብኤርትራውያን ሰብ-መዚ ኣብ ሲቪላውያንን ወተሃደራውያንን መዳጎኒ ማእከላት ዝፍጸሙ ምጥቃም ስቅያት ፡ ግኑንን ሜላውን ኮይኑ ከም ዝጸንሐን፡ ይቕጽል ከም ዘሎን ረኺባ።

 5. ሕነ-ሕነኣዊ ስጉምቲ ኣንጻር ሳልሳይ ኣካላት

40. ኣብ ቀዳማይ ጸብጻባ፡ ኮምሽን፡ ብዛዕባ ኣብ ልዕሊ ኣባላት ስድራ፡ የዕሩኽን መሻርኽትን ናይ ገበን ፈጺሙ ዝተባህለ ሳልሳይ ኣካል ዝውሰዱ ሕንሕነኣዊ ስጉምቲ ዝምልከቱ ጉዳያት ገሊጻ ኔራ። ዓይነታት ሕንሕነኣዊ ስጉምቲ፡ ምእሳር፡ ምድጓን፡ ገንዘባዊ መቕጻዕቲ፡ ምንግልታው፡ ካብ መንበሪ ምብራርን ንብረት ምህጋርን የጠቓልሉ። ግዳያት እዞም ስጉምትታት፡ መቕርብ ናይ ኣብ ውሽጢ ወይ ደገ ዝርከቡ ንመንግስቲ ዝቃወሙ ሰባት፡ ካብ ወተሃደራዊ/ሃገራዊ ኣገልግሎት ሃዲምኩም ወይ ከዲዕኩም ተባሂሎም ዝተኸሱ ሰባት፡ ካብታ ሃገር ዝወጹ ኤርትራውያን፡ ካብ ቤት-ማእሰርቲ ዘምለጡ ኤርትራውያን፡ ከምኡ ውን ኣባላት ዘይተፈቕደለን ሃይማኖታት እዮም።

41. ኮምሽን፡ ኣብ ልዕሊ ሳልሳይ ኣካላት ብሰንኪ ተፈጺሙ ዝበሃል ገበን ዝወርዱ ስጉምትታት ይቕጽሉ ከም ዘለዉ ጭቡጥ ሓበሬታ ሰሚዓ። ኮምሽን፡ ነቲ ብሓለፍቲ መንግስቲ ኤርትራ ዝቐረበ እቲ ኣብ ልዕሊ ሳልሳይ ኣካላት ዝውሰድ ስጉምትታት ብመሰረት ሕጋዊ ኣገባብ፡ ማለት ብክስታት ገበን ምሕጋዝ ወይ ምትብባዕ፡ ዝውሰድ እዩ ዝብል መግለጺ ዝድግፍ ጭብጢ ኣይረኸበትን። ብኣንጻሩ፡ ኩሎም መስከርቲ፡ ብዛዕባ ዝተወሰደሎም ስጉምቲ ዝምልከት ዝኾነ ፍርዳዊ መስርሕ ከም ዘይነበረ እዮም ንኮምሽን ሓቢሮም።

 6. ኣድልዎ ብሃይማኖት ወይ ብብሄር

42. ኣብ ቀዳማይ ጸብጻባ፡ ኮምሽን፡ መንግስቲ ኤርትራ ኣብ ልዕሊ ነጻነት ሃይማኖት ዕቱብ ምቁጽጻር ከም ዝገብር ረኺባ ኔራ። ኣርባዕተ ሃይማኖታት ጥራይ እየን ብመንግስቲ ይፍቀደለን፣ ኦርቶዶክስ ኤርትራ፡ ሮማን ካቶሊክ፡ ወንጌላዊት ሉተራንን ሱኒ ኣስላምን። ብኣባላት ፍቓድ ዘይተዋህበን ሃይማኖታውያን ጉጅለታት ዝግበር ሃይማኖታዊ ንጥፈታት ዉጉድ ኮይኑ፡ ግዳይ ሜላዊ ማህደንቲ እዩ። ኣብ 2002 ዝወጸ ኣዋጅ ንኹለን ክነጥፋ ዝደልያ ሃይማኖታውያን ኣካላት ክምዝገባ ድሕሪ ምሕታቱ፡ ብርክት ዝበላ ነኣሽቱ ሃይማኖታውያን ጎጅለታት ክምዝገባ ፈቲነን። ይኹን’ምበር ክሳዕ ሕጂ ሓንቲ ካብኣተን’ኳ ኣይተመዝገበትን።

43. ኮምሽን፡ ኣብ መንጎ ዝተፈቕደለን ሃይማኖታት ልዑል ውህደት ከም ዘሎ ትግንዘብ። እንተኾነ ግና፡ ብርክት ዝበሉ መስከርቲ፡ ኣንጻር ኣባላት ዘይተፈቕደለን ሃይማኖታት ዝግበር ኣድልዎ ይቕጽል ከም ዘሎ ንኮምሽን ሓቢሮም። ቁጽጽር መንግስቲ ኣብ ልዕሊ እተን ዝተፈቕደለን ሃይማኖታት እውን ጌና ይቕጽል ኣሎ። ንኣብነት፡ ኮምሽን፡ ኣብዚ ቀረባ ግዜ ቁጽሮም ዘይተረጋገጸ ኣቕይሽቲ፡ ዲያቆናትን ፈለስትን ናይ ኣብ ኣስመራን ከባቢኣን ዘለዋ ጨናፍር ኦርቶዶክስ ቤተ-ክርስትያን ኤርትራ ብሃውሪ ተታሒዞም ከም ዝተዳጎኑ ሓበሬታ ተቐቢላ። ብተወሳኺ፡ ኣብ ልዕሊ ካልኦት መራሕቲ ሃይማኖት ድማ ካልእ ስጉምትታት ከም ዝተውስደ ሓበሬታ ተቐቢላ። ምንጭታት፡ እዞም ግዳያት ንምፍታሕ ናይ ዝቐደመ ፓትርያርክ ኣቡነ ኣንጦንዮስ ሓቲቶም ከም ዝነበሩ ሓቢሮም።

44. ኮምሽን፡ ዘሻቕል ሓበሬታ ብዛዕባ ኣድልዎ ኣንጻር ብሄራት ዓፋርን ኩናማን ተቐቢሉ። እዞም ሓበሬታታት ቀጻሊ መርመራ የድልዮም።

 7. ጾታዊ ዓመጽን ጾታ-ዝመበገሲኡ ዓመጽን

45. ኮምሽን፡ ጾታዊ ዓመጽን ጾታ-ዝመበገሲኡ ዓመጽን ኣብ ኤርትራ ጌና ይቕጽል ከም ዘሎ ረኺቡ። ኮምሽን፡ ኣብ ከባብያዊ ሕብረተ-ሰብ ኤርትራ ብደቂ-ተባዕትዮ ኣብ ልዕሊ ደቂ-ኣንስትዮ ዝተፈጸሙ ዉሑዳት ጉዳያት ገበናት ጾታዊ ዓመጽ ኣብ ቤት ፍርዲ ቀሪቦም ከም ዝነበሩ፡ ብጾታዊ-ዓመጽ ብገበን ዝተፈርዱ ሰባት ድማ ንማእሰርቲ ተፈሪዶም ከም ዝነበሩ ጭብጣዊ ሓበሬታ ሰሚዓ። ይኹን’ምበር፡ ጾታዊ ዓመጽን ዘቤታዊ ጊላነትን ኣብ ማእከላት ወተሃደራዊ ስልጠናን ኣብ ሰራዊትን፡ ከምኡ ውን ጾታዊ ዓመጽ ኣብ መዳጎኒ ማእከላት ብሕጊ ከይተቐጽዑ ይሓልፉ። ካብታ ሃገር ክሃድማ ዝፍትና ኣንስትን ኣዋልድን ንሓደጋ ጾታዊ ዓመጽን ጾታ-ዝመበገሲኦም ዓመጽን ቅሉዓት እየን። ኮምሽን፡ ኣብዚ ቐረባ ግዜ ብወተሃደራት ሓለዋ-ዶብ ተታሒዘን ጥራየን ክወጻ ድሕሪ ምግዳደን ንተግባራት ጾታዊ ዓመጽ ናይ ዝተቓልዓ ደቀንስትዮ ጉዳይ ሰኒዱ ኣሎ።

46. ጾታዊ ዓመጽ ብተደጋጋሚ ናብ ኣካላዊ ን/ወይ ስነ-ኣእምራዊን ማህሰይትን ስቓይን፡ ኣብ ዝተወሰነ ኣጋጣሚታት ከኣ ናብ ዘይተደልየ ጥንስን ብስጋዊ ርክብ ዝመሓላለፉ ሕማማትን፡ ንኣብነት ኤች.ኣይ.ቪ የምርሕ። እዞም ሳዕቤናት ድማ ናብ ዝበኣሱ ግህሰታት ሰብኣዊ መሰላትን ኣድልዎን ይምዕብሉ።

47. ማእሰርቲ፡ ብፍላይ ኣብ ልዕሊ ደቂ-ኣንስትዮ ኣድልዎኣዊ ሳዕቤናት ኣለዎ። ናይዚ ምኽንያት፡ ኣብ ቤት ማእሰርቲ፡ ፍሉይ ድሌታት ጥኑሳት፡ ዘጥብዋ ኣዴታት፡ ከምኡ ውን ቆልዑት ዘለወን ደቂ-ኣንስትዮ ኣብ ግምት ስለ ዘይኣትዉ እዩ። ብመሰረት ኣብ ቀረባ እዋን ዝኣከብናዮም ጭብጥታት፡ እዚ ኣተሓሕዛ ናብ ምንጻል ጥንስን ሕማም ህጻናትን ኣስዒቡ።

48. ሽሕ’ኳ ሕጋዊ ናይ መርዓ ዕድመ 18 ዓመት እንተኾነ፡ ጎዳኢ ልምድታት፡ ንኣብነት ግዱድ መርዓ ትሕቲ-ዕድመ ኣዋልድ፡ ብምኽንያት ድኽነት ዝርከቦም፡ ኣብ ኤርትራ ይቕጽሉ ኣለዉ። ኣንጻር ደቂ-ኣንስትዮ ዝግበር ኣድልዎ ምስ ካልኦት ግህሰታት ሰብኣዊ መሰላት ይሰናቐል። ኣዋልድ ካብ ኣሰቃቒ ኩነታት ወተሃደራዊ ኣገልግሎትን ኣብ መዓስከራት ወተሃደራዊ ስልጠና ዘሎ ተኽእሎ ጾታዊ ዓመጽን ንምምላጥ፡ ትምህርተን ኣቋሪጸን ናብ ብስድርአን ዝተዳልወ መርዓ ክኣትዋ ይግደዳ ኣለዋ። ደቂ-ኣንስትዮን ቆልዑን ዘመድ ናይ ግዳይ ግዱድ-ምስዋር ዝኾኑ ደቂ-ተባዕትዮ ብተደጋጋሚ ኣደዳ ናይ ዝተፈላለዩ ዓይነታት ኣድልዎ ይኾኑ።

49. ጾታዊ-ዓመጽ ኣንጻር ደቂ-ተባዕትዮ ኣብ ማእሰርቲ ይቕጽል። ብዙሕ ግዜ፡ ጾታዊ-ኣካላት ደቂ ተባዕትዮ ግዳይ ማህረምትን ኤለክትሪካዊ ተዘዝታ ይኾኑ፡ ኣብ ገለ ገለ ኣጋጣሚታት፡ እዞም ተግባራት ነቲ ግዳይ ናይ ምፍራይ ተኽእልኡ ንምጽልማት ዝዓለሙ እዮም።

 8. መሰል ምንባር

50. ኮምሽን፡ መንግስቲ ኤርትራ ንመሰል ምንባር ብኽልተ መገዲ ከም ዝጥሕሶ ረኺባ፡ (ሀ) ዘይፍርዳዊ ቅትለት ብምፍጻም፡ ከምኡ ውን (ለ) ንኤርትራውያን ዜጋታት ብርኡይ ናብ ሞት ከምርሑ ናብ ዝኽእሉ ኣሰቃቒ ኩነታት ማእሰርትን ሃገራዊ ኣገልግሎትን ብምኹናን።

51. ኮምሽን፡ እቲ ኣብ ዶብ ኤርትራ ዝካየድ ካብታ ሃገር ክሃድሙ ንዝፍትኑ ኤርትራውያን ቶኪስካ-ቅተል ዝብል መምርሒ ጌና ይቕጽል ከም ዘሎ ዘተኣማምን መርትዖ ረኺቡ። ይኹን’ምበር፡ ከም ኣብ ዝሓለፈ ብጽኑዕ ኣብ ግብሪ ይውዕል የለን። ብተወሳኺ፡ ካልኦት ዓይነታት ዘይፍርዳዊ ቅትለት ተረጋጊጾም ኣለዉ። ንኣብነት፡ ብ ዕለት 3 ሚያዝያ 2016፡ ኣባላት ወተሃደራዊ/ሃገራዊ ኣገልግሎት ብማእከል ኣስመራ እናተጓዕዙ፡ ብዙሓት ተዓለምቲ ካብተን ዘጓዕዛኦም ዝነበራ ናይ ጽዕነት መኻይን ምንጣር ድሕሪ ምጅማሮም፡ ወተሃደራት ናብ እኩብ ህዝቢ ተኲሶም ቁጽሮም ዘይተረጋገጸ ተዓለምትን ተዓዘብትን ቀቲሎም።

52. ኮምሽን፡ ኣብዚ ቀረባ ግዜ ኣብ ማእሰርትን ኣብ መንጎ ወተሃደራዊ ኣገልግሎትን ብሰንኪ ናይታ ሃገር ኢሰብኣዊ ኣተሓሕዛ ሰብኣዊ ሂወት ናይ ዝሞቱ ሓበሬታ ተቐቢላ።

 9. መሰል ምግላጽ-ሓሳብ፡ ምእካብን ምምስራት ማሕበርን

53. ኣብ ቀዳማይ ጸብጻባ፡ ኮምሽን፡ ብዛዕባ ግህሰታት ነጻነት ምግላጽ-ሓሳብ፡ ምእካብን ምምስራት ማሕበርን ሰፊሕ ጸብጻብ ኣቕሪባ። ኮምሽን፡ ኣብ መሰል ነጻነት ምግላጽ-ሓሳብ፡ ምእካብን ምምስራት ማሕበርን ዝጭበጥ ምምሕያሽ ከም ዘይተራእየ ዘመልክት መርትዖ ሰሚዓ።

 10. ምቕያር ባጤራ ናቕፋ

54. ብ 4 ሕዳር 2015፡ መንግስቲ ኤርትራ ኣረጊት ባጤራ ናቕፋ ብሓድሽ ባጤራ ናቕፋ ንምትካእ ኣዋጅ ዘርጊሑ። ብዙሓት መስከርቲ ብዛዕባ እዚ ምቕያር ናይ ባጤራ ዘለዎም ሻቕሎት ገሊጾም። ኣብ ባንክ ዝተዋህለለ ብዝሒ ገንዘብ ብዘየገድስ፡ ካብ ባንክ ዝተወሰነ ገንዘብ ምውጻእ ጥራይ እዩ ዝከኣል። ኮምሽን፡ ምቕያር ባጤራ ናቕፋ ብመሰረት ነቲ ፕሮግራም ብዝምልከት ዝወጸ ሕጋዊ ሓበሬታ ይትግበር ከም ዘየሎ እንዳተመልከተ፡ ብዛዕባ ናይቲ ፕሮግራም ጽልዋ ኣብ ልዕሊ ቁጠባዊ መሰላት፡ መሰላት ንብረት ናይ ምውናን፡ ምስጢራውነት ናይ ምዕቃብ፡ ሕጋዊ ውሕስነት ከምኡ ውን ግምት ንጽህና ዝምልከት ኣብ ዘየማትእ መደምደምታ ንምብጻሕ ግዜ ከም ዝሓትት ይኣምን።

 11. ፊናንስያዊ ግሉጽነትን ብልሽውናን

55. ተቖጻጻሪት ጉጅለ ብዛዕባ ሶማልን ኤርትራን፡ ንኤርትራ ኣመልኪታ ናብ ባይቶ ጸጥታ ውዱብ ሕቡራት ሃገራት፡ ብመሰረት ንኤርትራን ሶማልን ዝምልከት ውሳኔ 751 (1992) ን 1907 (2009)፡ ኣብ ዘቕረበቶ ጸብጻብ፡ መንግስቲ ኤርትራ ንባጀታዊ መደባቱ ዝምልከት ሓበሬታ ከም ዘየቃልዖ፡ ናይታ ሃገር ባጀት ድማ ኣብ ሓፈሻዊ ምንጭታት ክርከብ ከም ዘይከኣል ኣመልኪታ (S/2015/802፡ ሕጡበ-ጽሑፍ. 69)። ኮምሽን፡ መንግስቲ ኤርትራ ኣብ ልዕሊ ፊናንስያዊ ግሉጽነትን ተሓታትነትን ዘለዎ ሸለልትነት፡ ኣብ ልዕሊ ግዝኣተ-ሕጊ ናይ ካልኦት ጉዳያት ዘለዎ ዘይምግዳስ ውን ዘንጸባርቕ ምዃኑን፡ ንምግምጋም ብመንግስቲ ዝካየዱ ቁጠባውን ማሕበራውን መሰላት ንምርግጋጽ ዝግበሩ ግስጋሰታት ድማ ከም ዘኽብዶን ትዕዘብ።

56. ብዙሓት መስከርቲ፡ ትሑትን ማእከላይን ደረጃ-ስልጣን ብዝሓዙ ሰብ-መዚ መንግስታዊ ትካላት ዝካየድ ብልሽውና፡ ጉቦ ምቕባል፡ መንግስታዊ ጽልዋ ተጠቒምካ ኣብ መንጎ ተገልጋልን ሰብ-ስልጣንን ምድላል፡ ዘይሕጋዊ ሃብቲ ምኽዕባት፡ ከምኡ ውን ስልጣን ብዘይ ግቡእ ምጥቃም ኣብ ኤርትራ ዝሰፈኑ ምዃኖም ኣመልኪቶም። እዞም ዓይነታት ብልሽውና፡ ኣብ ልዕሊ ናይ ዜጋታት ሲቪላውን ፖለቲካውን መሰላት ቀጥታዊ ጽልዋ ኣለዎም። ንልዕልና ግዝኣተ-ሕጊ ድማ ኣብ ዋጋ-ዕዳጋ የእትዉ። መስከርቲ፡ ንብልሽውና ብቐጻሊ ምስ ምሕረት ካብ ወይ ብኣጋ ምፍናው ካብ ወተሃደራዊ ኣገልግሎት ኣተሓሒዞሞ። ብተወሳኺ፡ ብዛዕባ ምጥቃም ሓይሊ-ጉልበት ኣባላት ሃገራዊ/ወተሃደራዊ ኣገልግሎት ንውልቃዊ ረብሓ ወይ ብሕታዊ ዋኒናት ገሊጾም። እዚ፡ ፍሉጥ ኣገባብ ናይ ዘይሕጋዊ ሃብቲ ምኽዕባት እዩ። ብመሰረት ካልኦት መስከርቲ፡ ሰበ-ስልጣን፡ ብተደጋጋሚ ንውልቀ-ሰባት ካብ ማእሰርቲ ንምፍታሕን ንዘመድ እሱራት ድማ ኣዝማዶም ኣበይ ተኣሲሮም ከም ዘለዉ ዘይወግዓዊ ሓበሬታ ንምቕባልን ጉቦ ይቕበሉ። ብዙሓት ካልኦት ንሰብ-መዚ ዶብ ካብታ ሃገር ክወጹ ከለዉ ሱቕ ኢሎም ክርእይዎም ጉቦ ከም ዝሃብዎም ጠቒሶም።

 IV. ገበናት ኣንጻር ሰብኣውነት[[6]](#footnote-7)

 ሀ. መእተዊ

57. ኣብ መበል 29/18 ውሳኔኣ፡ ቤት ምኽሪ ሰብኣዊ መሰላት፡ ንመዝነት ኮምሽን ምጽራይ ንሓደ ዓመት ብምንዋሕ፡ ኣብ ኤርትራ ሜላዊ፡ ሰፊሕን ግሉሕን ግህሰታት ሰብኣዊ መሰላት፡ እንተላይ እዞም ግህሰታት ክሳዕ ገበናት ኣንጻር ሰብኣውነት ዝበጽሑ ምስ ዝኾኑ፡ ንኽትምርምር ኣዚዙ።

58. ንዕላማ እዚ ናይ ሕጂ ጸብጻብ፡ ኮምሽን፡ ኣብ ስርዓተ-ሕግ ሮምን (Rome Statute) ኣብ ኣህጉራዊ ቤት-ፍርዲ ገበነኛታትን ንዝርከቡ መግለጺታት ገበናት፡ ንልምዳዊ (customary) ኣህጉራዊ ሕጊ ምስ ዘንጸባርቑ፡ ክውከስ እዩ። ስርዓተ-ሕጊ ሮም ጠቕላላ ዘይሽፍኖ ወይ ብምሉእ ዘይሽፍኖ ምስ ዝኸውን፡ ወይ፡ ኮምሽን እቲ ስርዓተ-ሕጊ ንልምዳዊ ኣህጉራዊ ሕጊ ከም ዘንጸባርቕ ርግጸኛ ኣብ ዘይኮነሉ እዋን፡ ኮምሽን ንተመልከትቲ ስነ-ሕግን ካልኦት ዘተኣማምኑ ምንጭታት ኣህጉራዊ ሕጊ ገበነኛታት ብምውካስ ንምምይጣ ክትምልኦ እያ። ንገበናት ኣንጻር ሰብኣውነት ዝምልከት፡ ስጉምቲ ናይ ምውሳድ ግዜኣዊ ገደብ ዝገብር ስርዓት-ሕጊ የለን።

 B. ገበናት ኣንጻር ሰብኣውነት ኣብ ኤርትራ

59. ዓንቀጽ 7 ናይ ስርዓተ-ሕጊ ሮም ንገበናት ኣንጻር ሰብኣውነት ከም ፍሉያት ተግባራት ዝገልጾም፡ ከም ኣካል ናይ ኣብ ሲቪላዊ ህዝቢ ዝቐንዑ ሰፊሕ ወይ ሜላዊ መጥቃዕቲ ምስ ዝፍጸሙ እዩ።

60. ኮምሽን፡ መንግስቲ ኤርትራን ህግደፍን ገዛእ ስልጣኖም ንምንዋሕ ዝዓለሙ ምልካዊ ልምድታት ከም ዘተኣታተዉ ኣብ ዝሓለፈ ደምዲሙ (A/HRC/29/42, ሕጡበ-ጽሑፍ. 24)። ናይቲ ቀጻልነት ስልጣን ናይታ መራሒት ሰልፊ ንምርግጋጽ ዝዓለመ ወፍሪ ቀንዲ መሳርሒ፡ እቲ ጃምላዊ ዘይምኽባር መሰላት ነጻነትን ውሕስነት ዜጋታታን እዩ። ብፍላይ፡ ኤርትራውያን ሰበ-ስልጣን ገበናት ባርነት፡ ማእሰርቲ፡ ብግዱድ ምስዋር፡ መስቀይቲ፡ ሕነ-ሕነኣዊ ስጉምትታት ከም ኣካል ካልኦት ኢሰብኣዊ ተግባራት፡ ምህዳን፡ ጾታዊ ዓመጽን መቕተልቲ ብዘይ-ሕግን ፈጺሞም ኣለዉ።

61. ገበን ባርነት፡ ብቐጻልነት፡ ሰፊሕን ሜላውን ኣገባብ ካብ 2002 ንደሓር ተፈጺሙ ኣሎ።[[7]](#footnote-8) ገበናት ማእሰርቲ፡ ግዱድ ምስዋር፡ መስቀይቲ፡ ሕነ-ሕነኣዊ ስጉምትታት ከም ኣካል ካልኦት ኢሰብኣዊ ተግባራት፡ ከምኡ ውን ምስዳድ ብቐጻልነት፡ ሰፊሕን ሜላውን ኣገባብ ካብ 1991 ንደሓር ተፈጺሞም ኣለዉ። ገበናት ጾታዊ ዓመጽን መቕተልቲ ብዘይ-ሕግን ብሜላዊ ኣገባብ ካብ 1991 ንደሓር ተፈጺሞም ኣለዉ።

62. ሰበ-ስልጣን ሃገር፡ ኣብ ልዕሊ ህዝቢ ኤርትራ ምሉእ ቁጽጽር ንምምስራትን ንምጥንኻርን ብዝሰፍሐ ገበናት ኣብ ምፍጻም ስለ ዝተወከሉ፡ ኮምሽን፡ ሰበ-ስልጣን እታ ሃገር፡ ካብ ግንቦት 1991 ኣትሒዙ፡ ኣብ ቀጻሊ፡ ሰፊሕን ሜላውን መጥቃዕቲ ኣንጻር ሲቪላዊ ህዝቢ ኤርትራ ከም ዝተጸምዱ ወሲና።

63. ብዙሓት ካብ ግዳያት ናይ ኣብ ላዕሊ ተጠቒሶም ዘለዉ ተግባራት፡ ክቱባት ወተሃደራዊ/ሃገራዊ ኣገልግሎት ዝነበሩን ጌና ዘለዉን ብምዃኖም፡ ኮምሽን፡ እዞም ክቱባት፡ ንዕላማ ገበናት ኣንጻር ሰብኣውነት፡ ከም ኣባላት እቲ ሲቪላዊ ህዝቢ ክቑጸሩ ዝከኣል እንተኾይኑ ሓሲብሉ ኣሎ። ተበጺሑ ብዘሎ ርእይቶ፡ ብጀካ ኣብዞም ተገሊጾም ዘለዉ እዋናት[[8]](#footnote-9)፡ ኤርትራ ኣብ ብረታዊ ግጭት፡ ከም ኣብ ኣህጉራዊ ሕጊ ተገሊጹ ዘሎ፡ ተጸሚዳ ኣይጸንሐትን። ስለዚ፡ ኣብ መንጎ ተዋጋእትን ኣብ ውግእ ዘይሳተፉ ተዋጋእትን ሲቪላውያንን ፈላልዩ ዝርእይ ኣህጉራዊ ሰብኣዊ ሕጊ ኣብዚ ኣይውክልን እዩ። ወተሃደራዊ/ሃገራዊ ፕሮግራማት ኤርትራ ፍልይ ዝበለ መልክዕ ዝሓዘ ስለ ዝኾነ፡ ክቱባት “ዘይተዋጋኢ ባህሪ” ሃሊዎም እዮም ዝጸንሑ፥ ስለዝኾነ ድማ ግዳያት መጥቃዕቲ ኣንጻር ሲቪላዊ ህዝቢ ክኾኑ ይኽእሉ እዮም።

 1. ባርነት

64. ኣህጉራዊ ውገዳ ኣንጻር ባርነት ኣብ ዓንቀጽ 7(2)(c) ናይ ስርዓተ-ሕጊ ሮም ተንጸባሪቑ ዘሎ፡ ንገበን ባርነት ከም “ምዝውታር ዝኾኑ ወይ ኩሎም ምስ መሰል ምውናን ኣብ ልዕሊ ሰብ ዝዛመዱ ስልጣናት፡” ኢሉ ዝገልጾ እዩ።” ኮምሽን፡ ንኣተረጋጉማ እዚ መግለጺ ዝምልከት ኣብ ኣርባዕተ ኣህጉራውያን መጋባእያ ገበነኛታት ተወኪሱ፥ ንሳቶም ድማ፡ ኣህጉራዊ ቤት-ፍርዲ ገበነኛታት፡ ኣህጉራዊ መጋባእያ ገበነኛታት ንጉዳይ ዩጎዝላቭያ-ነበር፡ ፍሉይ ቤት-ፍርዲ ንጉዳይ ሰራልዮነ፣ ከምኡ ውን ፍሉያት ጨናፍር ናይ ኣብያተ-ፍርዲ ንጉዳይ ካምቦድያ፡ እዮም።[[9]](#footnote-10) ግብርታት ጾታዊ ባርነት ኣብ ትሕቲ ገበን ባርነት ተሸፊኖም ኣለዉ።

65. ልክዕ ከም ኣብ ግዜ ካልኣይ ኲናት ዓለም ኣብ ጀርመን ናይ ዝተኻየደ ገበን ባርነት ግዳያት፡ ኣብ ካምቦድያ ኣብ ግዜ ስርዓት ኽመር-ሮዥ፡ ከምኡ ውን ኣብ ዩጎዝላቭያ-ነበርን ሰርላዮነን ኣብ ግዜ 1990ታት፡ ኣብ ኤርትራ ዘለዉ ግዳያት ናይ ወተሃደራዊ/ሃገራዊ ኣገልግሎት ውጥናት ኣብ ክፉት ዕዳጋ ኣይኮኑን ዝወርዱን ዝሽየጡን። እንታይ ደኣ፡ እቶም ምስ መሰል ምውናን ኣብ ልዕሊ ሰብ ዝዛመዱ ስልጣናት ዝገሃድሉ መንገድታት፣ (ሀ) እቲ ዘየተኣማምን ሕጋዊ መሰረት ናይ ሃገራዊ ኣገልግሎት ፕሮግራማት፡ (ለ) እቲ ሃውራውን ገደብ ዘይብሉን ግዴታዊ ምኽታብ፡ ብቐጻሊ ንዓመታት ድሕሪ እቲ ብኣዋጅ ናይ 1995 ዝተፈቕደ ናይ 18 ኣዋርሕ ገደብ፡ (ሐ) ዘይወለንታዊ ባህሪ ናይ ኣገልግሎት ድሕሪ ብሕጊ ተፈቒዱ ዘሎ 18 ኣዋርሕ ፡ (መ) ምጥቃም ግዱድ ዕዮ፡ እንተላይ ንዘቤታዊ ክድምናን ንረብሓ ውልቃዊን፡ ህግደፍ ዝቆጻጸሮምን ብሃገር ዝውነኑ ዋኒናትን፣ (ረ) ኣብ ነጻነት ምንቅስቓስ ገደባት ምግባር፡ (ሰ) ኢሰብኣዊ ኩነታትን ምጥቃም መስቀይትን ጾታዊ ጎነጽን፡ (ሸ) ሃዳምነት ንምግታእ ዝግበሩ ኣዝዮም ዘፈራርሑ ስጉምትታት፡ (ቀ)ካብ ወተሃደራዊ ኣገልግሎት ክትከድዕ ሓሲብካ ተባሂሉ ብዘይ ምምሕዳራውን ፍርዳውን መስርሕ ዝወርድ መቕጻዕቲ፡ (ቐ) ገደባት ኣብ ልዕሊ ኩሎም ዓይነታት ሃይማኖታዊ ንጥፈታት፡ ከምኡ ውን (በ) ኣዕናዊ ጽልዋ ናይ ዝተናውሐ ግዴታዊ ምኽታብን ኩነታትን ኣብ ነጻነት ሃይማኖት፡ ምርጫ፡ ምሕባርን ስድራቤታዊ ናብራን።

66. ኣብዚ፡ ኮምሽን ዳግማይ ክትጸቕጠሉ ትደሊ፡ ግዴታዊ ወተሃደራዊ/ሃገራዊ ኣገልግሎት ብገዛእ ርእሱ ግህሰት ሰብኣዊ መሰላት ወይ ገበን ኣንጻር ሰብኣውነት ኣይኮነን። ነቲ ኣብ ኤርትራ ዘሎ ናይ ወተሃደራዊ/ሃገራዊ ኣገልግሎት ፕሮግራማት ካብ ናይ ካልኦት ሃገራት ዝፈልዮ፡ እቶም ግሁዳት መሰረታዊ ዕላማታት ናይዞም ፕሮግራማትን ኣገባብ ኣተገባብርኦምን እዮም።

67. መንግስቲ ኤርትራ ኣብ ዝተፈላለየ እዋናት ከም ዝገለጾ፡ ዝተናውሐ ወተሃደራዊ/ሃገራዊ ኣገልግሎት ኣድላይነቱ ብሰንኪ ደጋዊ ተጻብኦታት፡ እንተላይ ምግባት መሬት ኤርትራ ብኢትዮጵያን ከምኡ ውን ናይ ሕቡራት ሃገራት ዕቃበታትን፡ ዝመጸ እዩ። ብርእይቶ ናይ ኮምሽን፡ እዞም ምኽንያታት ነቲ ገደብ-ኣልቦን ሃውራዊን ባህርያት ናይታ ሃገር ፕሮግራማት ወተሃደራውን/ሃገራውን ኣገልግሎት ቅቡል ኣይገብርዎን ጥራሕ ዘይኮኑ፡ ነቲ ንክቱባት ኣብ ዘይወተሃደራዊ ስራሕ፡ እንተላይ ኣብ ብመንግስቲ-ዝውነኑን ካልኦት ናይ ቢዝነስ ዋኒናትን፡ ከም ዝነጥፉ ምግባር ቅቡላት መግለጺ ኣይኮኑን።

68. ኮምሽን፡ ኣብ ጽፍሒ ፕሮግራማት ወተሃደራዊ/ሃገራዊ ኣገልግሎት፡ ኤርትራውያን ሰበ-ስልጣናት ን ምስ መሰል ምውናን ዝዛመዱ ስልጣናት ኣብ ልዕሊ ኤርትራውያን ዜጋታት ከም ዘዘውትሩ ንምእማን ርትዓዊ ጭብጥታት ከም ዘለዉ ትድምድም። ብተወሳኺ፡ ነቲ ብ 1995 ዝተዋህበ ምኽንያት ምጅማር ፕሮግራማት ወተሃደራዊ/ሃገራዊ ኣገልግሎት ብዝጻረር መንገዲ፡ እቶም ፕሮግራማት፡ ሎሚ፡ ብቐዳምነት ቁጠባዊ ምዕባለ ንምዕዛዝ፡ ን ብመንግስቲ ዝጸደቑ ናይ ቢዝነስ ዋኒናት ንምርባሕ ከምኡ ውን ኣብ ልዕሊ ህዝቢ ኤርትራ ምስ ኣህጉራዊ ሕጊ ብዝጻረር መንገዲ ቁጽጽር ንምርግጋጽ የገልግሉ። ስለዝኾነ፡ ኮምሽን፡ ኤርትራውያን ሰበ-ስልጣናት ገበን ባርነት፡ ማለት ገበን ኣንጻር ሰብኣውነት፡ ብቐጻሊ፡ ሰፊሕን ሜላዊን ኣገባብ ካብ 2002 ንደሓር ከም ዝፈጸሙ ንምእማን ርትዓዊ ጭብጥታት ከም ዘለው ትረክብ።

 2. ማእሰርቲ ወይ ካልእ ሕሱም ምሕራም ኣካልዊ ነጻነትን

69. ኣህጉራዊ ውገዳ ኣንጻር ማእሰርቲ ወይ ካልእ ሕሱም ምሕራም ኣካልዊ ነጻነት፡ ንመሰረታውያን መምርሒታት ኣህጉራዊ ሕጊ ብምጥሓስ ዝግበር፡ ኣብ ዓንቀጽ 7(1)(e) ናይ ስርዓተ-ሕጊ ሮም ተንጸባሪቑ ኣሎ። ኮምሽን፡ መሰል ነጻነት ገደብ ዘይብሉ ከም ዘይኮነን ውልቀ ሰባት ድማ ኣብ ዝተወሰነ ኩነትን ኩነታትን ክእሰሩ ከም ዝከኣል ተስምር። ኣተኩሮ ኮምሽን ኣብ ክቱር ቁጽሪ ምእሳር ብዘይ ዝኾነ ዓይነት ሕጋዊ ፍቓድን መስርሕን እዩ።

70. ኣዝዮም ብዙሓት ካብ መስከርቲ ብሃውሪ ከም ዝተታሕዙን ዝተኣስሩን፡ ብዙሓት ካብኦም ድማ ብተደጋጋሚ፡ ወይ ካብ ኣዋርሕ ክሳዕ ዓመታት ዝተኣስሩ የዕሩኽትን ኣዝማድን ከም ዝነበርዎም ንኮምሽን ሓቢሮም።

71. ሃውራዊ ማእሰርቲ ኣብ ኤርትራ ልሙድን ብኣልማማን እዩ። ብርግጽ፡ ኮምሽን ኣብ ቀዳማይ ጸብጻባ፡ ኤርትራውያን ብሃውሪ ከም ዝእሰሩ፡ ወላ ሓደ ሰብ ውን ነቲ ተጣሒሱ ክኸውን ዝኽእል ሕጊ ክፈልጠሉ ዝኽእል መንገዲ ከም ዘየለ፡ ደምዲማ እያ (A/HRC/29/42፡ ሕጡበ ጽሑፍpara. 41)። ንዝተኣስሩ ወልቀ ሰባት ክጠቕሱ ከለዉ፡ ኤርትራውያን ሰበ-ስልጣናት ብተደጋጋሚ ገበናት ክድዓትን ስለያን ይጠቕሱ። ናይ ክድዓት ባህርያት፡ ን ሕልንኣዊ ተቓውሞ ምስታፍ ኣብ ወተሃደራዊ ኣገልግሎት፡ ፍቓድ ዘይተዋህቦ ሃይማኖት ምኽታል፡ ካብ ወተሃደራዊ ኣገልግሎት ንምፍናው ምሕታት፡ ካብ ወተሃደራዊ ኣገልግሎት ክትሃድም ምፍታን፡ ካብታ ሃገር ክትወጽእ ምፍታን፡ ብዛዕባ ምእሳር ተፍቅሮ ሓበሬታ ምድላይ፡ ንላዕለዋይ ኣባል መንግስቲ ወይ ሰብ-ስልጣን ህግደፍ ምሕራቕ፡ ከምኡ ውን ብገበናዊ ተግባር ዝተኸሰ ኣባል ስድራ ምስ ዝህልወካ፡ የጠቓልሉ። እቲ መንግስቲ፡ ብዕዉት ኣገባብ ንኹሉ ዓይነታት ፖለቲካዊ ተቓውሞ ጨፍሊቕዎ ኣሎ፡ ከምኡ ውን እቶም ቅድሚ ሕጂ ብግልጺ ዝተዛረቡ ብሓፈሻ ተሰዊሮም፡ ሃዲሞም ወይ ድማ ተዓፊኖም ኣለው።

72. ዝበዝሑ መስከርቲ፡ ብዘይ ሕጋዊ መስርሕ ከም ዝትታሕዙን ዝተኣስሩን ንኮምሽን ሓቢሮም። ብመሰረት ሕጋዊ መጸዋዕታ ኣይኮኑን ተታሒዞም። ብዛዕባ ምኽንያት መሐበሲኦም ኣይተሓበሩን። ፍጹም ብወግዒ ኣይተኸሱን፡ ምኽሪ ብዛዕባ መስርሓዊ መሰላት ኣይተዋህቡን። ሕጋዊ ምትሕብባር ኣይተዋህቦምን፡ ወይ ምስ ስድራኦም ክራኸቡ ዕድል ኣይረኸቡን፡ ከምኡ ውን ምስ ተኣስሩ፡ ኣብ ቅድሚ ናይ ፍርዲ ሰበ-ስልጣናት ኣይቀረቡን፡ ወይ ንኽንደይ ክእሰሩ ከም ዝተወሰነሎም ኣይተመኽሩን። እዚ ሓበሬታ ብሓለፍቲ ጸጥታ ዝነበሩ’ሞ ብዛዕባ ንኤርትራውያን ብሃውሪ ኣብ ምእሳር ዝነበረ ተራኦም ዝገለጹ፡ ዝተረጋገጸ እዩ።

73. ኣብያተ-ፍርዲ ኣብ ኤርትራ ኣለዋ እየን፣ ከምኡ ውን ኮማዊ ኣብያተ-ፍርዲ ንንኡሳን ከባብያዊ ግጭታት ኣብ ምሽፋን ከም ዝነጥፋ ገለ ገለ ተዓዘብቲ ተመልኪቶም ኣለዉ። እንተኾነ፡ ኮምሽን ኣብ ቀዳማይ ጸብጻባ፡ ኣንጻር መሰል ቅኑዕ መርመራ ፍርዲ ዝግበሩ ግህሰታት፡ ኣብ ገበናዊ ስርዓት ብፍላይ፡ ዓይኒ ዘይብሎም ምንባሮም ከም ዝረኸበት ትዝክር (A/HRC/29/42, para. 39)። ሻቕሎት ናይ ኮምሽን ኣብቲ ን ብብልሽውናን ምጥፍፋእ ገንዘብን ዝተኸሱ ተባሂሉ ዝተመሰረተ ፍሉይ ቤት-ፍርዲ ኤርትራ ብፍላይ ልዑል እዩ። ርኽበታት ኮምሽን ብዛዕባ ስርዓተ-ፍርዲ ኤርትራ ኣብ ግዳያትን ፈራዶ-ነበርን ዝሃብዎ ሓበሬታ ዝተሞርከሰ እዩ። ስለዚ፡ ኮምሽን፡ ወላ እቶም ብመሰረት ፍርዳዊ መስርሕ ብገበን ዝተፈርዱ እሱራት፡ መሰረታውያን መምርሒታት ኣህጉራዊ ሕጊ ብምጥሓስ፡ ነጻነቶም ከም ዝተነፍጎም ትድምድም።

74. ዘለና መርትዖ፡ ንመሰረታውያን መምርሒታት ኣህጉራዊ ሕጊ ብምጥሓስ ዝግበሩ ምእሳርን ምሕባስን ቀንዲ መሰረት ናይቲ ኣብ ሃገረ ኤርትራ ዘሎ ተቓውሞ ናይ ምግታእ፡ ነጻን ነቕፌታውን ሓሳብ ናይ ምጭፍላቕን ራዕዲ ኣብ ህዝቢ ናይ ምሕዳርን ፖሊሲ ኮይኖም ከም ዝጸንሑን ጌና ይቕጽሉ ከም ዘለውን የመልክት። እዚ ድማ፡ ንኣህጉራዊ ሕጊ ብዝጻረር ኣገባብ ቁጽጽር ኣብ ልዕሊ ኤርትራውያን ንምርርግጋጽ ዝዓለመ እዩ። ኤርትራውያን ሰበ-ስልጣናት፡ ገበን ማእሰርቲ፡ ማለት ገበን ኣንጻር ሰብኣውነት፡ ብቐጻሊ፡ ሰፊሕን ሜላዊን ኣገባብ ካብ ግንቦት 1991 ኣትሒዙ ከም ዝፈጸሙ ንምእማን ርትዓዊ ጭብጥታት ከም ዘለዉ ኮምሽን ትድምድም።

 3. ግዱድ ምስዋር

75. ገበን ግዱድ-ምስዋር ዝውግድ ዓንቀጽ 7(2) ናይ ስርዓተ-ሕጊ ሮም ኣብቲ ብጸብጻብ ኮምሽን ተሸፊኑ ዘሎ ግዜኣዊ ገደብ ተፈጻምነት ዘለዎ ልምዳዊ ኣህጉራዊ ሕጊ የንጸባርቕ።

76. ዳርጋ ኩሎም መስከርቲ፡ እቶም ዝተኣስሩ ግዳይ ግዱድ ምስዋር ክኾኑ ተገዲዶም ከም ዝነበሩ ነጊሮም። ብዙሓት፡ ብዛዕባ ሓበሬታ ህላወ ናይ ኣዝማዶም ንምርካብ ዝወሰድዎ ስጉምትታት ገሊጾም፡ ነዚ ድማ ንገዛእ ርእሶም ንሓደጋ እንዳቃልዑ እዮም ዝገብርዎ፣ (ሀ) ሓበሬታ ካብ ኣብ ከባቢኦም ዝርከቡ ሓለፍትን ፈለጥቶምን ደልዮም፡ (ለ) ኣብ ከባቢኦም ንዝርከባ ናይ ሕክምና ማእከላት ተወኪሶም፡ (ሐ) ኣብ ማዕጾ ናይ ኣብ ዞባኦም ዝርከብ ነፍሲ ወከፍ መዳጎኒታት ማእከላት ኳሕኲሖም፡ (መ) ገሊኦም ውን ንላዕለዎት ሓለፍቲ መንግስቲ ተወኪሶም።

77. የዕሩኽትን ስድራን ናይ ዝተሰወሩ ሰባት ብዛዕባ ህላውነቶም ዝምልከት ሓበሬታ ብወግዒ ፍጹም ከም ዘይረኸቡ፡ መስከርቲ ንኮምሽን ሓቢሮም። ገሊኦም ብዘይ ወግዓዊ ኣገባብ፡ ንኣብነት ንሓለውቲ ቤት-ማእሰርቲ ጉቦ ብምቕባል ወይ ካብ ምስኦም ዝነበሩ’ሞ ዝተፈትሑ እሱራት ሓበሬታ ምርካቦም፡ ነታ ሃገር ካብቲ ወግዓዊ ሓበሬታ እሱራት ንኽትህብ ዘለዋ ሓላፍነት ዘናግፍ ኣይኮነን።

78. እቲ መንግስቲ፡ ካብ 1991 ኣትሒዙ፡ ንመሰረታውያን መምርሒታት ኣህጉራዊ ሕጊ ብምጥሓስ ንብዙሓት ኤርትራውያን ኣሲሩ ከም ዘሎ ኮምሽን ኣብ ዝሓለፈ ደምዲማ። ኣብ መብዛሕትኦም ጉዳያት፡ እቲ መንግስቲ ንህላወን ህላውነትን እቶም ዝተኣሰሩ ዝምልከት ሓበሬታ ምሃብ ከሊኡ። ነዚ ብምግባር፡ ኤርትራውያን ሓለፍቲ ንግዳያት ውሕስነት ሕጊ ንዝተናውሐ ግዜ ንምኽላእን ኣብ ስድራኦም ድማ ራዕዲ ንምፍጣርን ዓሊሞም። እዚ ከም ኣካል ናይ መንግስቲ ፖሊሲ፡ ኣብ ልዕሊ ኤርትራውያን ንኣህጉራዊ ሕጊ ብዝጻረር ኣገባብ ምሉእ ቁጽጽር ንምርግጋጽ ዝግበር እዩ። ኮምሽን፡ ኤርትራውያን ሰበ-ስልጣናት ገበን ግዱድ ምስዋር፡ ማለት ገበን ኣንጻር ሰብኣውነት፡ ብቐጻሊ፡ ሰፊሕን ሜላውን ኣገባብ ካብ 1991 ንደሓር ከም ዝፈጸሙ ንምእማን ርትዓዊ ጭብጥታት ከም ዘለዉ ትድምድም።

 4. መስቀይቲ

79. ኣህጉራዊ ውገዳ ኣንጻር መስቀይቲ ኣብ ዓንቀጽ 7(2)(e) ናይ ስርዓተ-ሕጊ ሮም ተንጸባሪቑ ኣሎ።

80. ዳርጋ ኩሎም ብኮምሽን ቃለ መሕትት ዝተገብረሎም ኣብ ብዙሓት መዳጎኒ ማእከላት ድማ ተታሒዞም ዝነበሩ መስከርቲ መስቀይቲ ከም ዝወረዶም ገሊጾም። ብተወሳኺ፡ ሓበሬታ ንኽህቡ ንምስግዳድ፡ ንምቕጻዕን ናይ ፍርሒ ሃዋህው ንምፍጣርን ኣካላውን ኣእሙራዊን ስቓይ ከም ዝወረዶም ኣረዲኦም። ኮምሽን፡ ካልኦት ንደቂ-ኣንስትዮ ዝጸልዉ ኣገባባት መስቀይቲ ሰኒዳ ኣላ። ካብ ግዳያት ዝተረኽበ ሓበሬታ ብዛዕባ መስቀይቲ ብናይ ጸጥታ ሓለፍቲ ዝነበሩ ኣብቲ ገበን ድማ ተኻፈልቲ ዝነበሩ ተረጋጊጹ እዩ። ብተወሳኺ፡ ኣብ ውትህድርና፡ ንምቕጻዕን ስነ-ስርዓት ንምዝራእን ዝግበር መስቀይቲ ዝውቱር እዩ።

81. ኮምሽን፡ ምጥቃም መስቀይቲ ቀንዲ ኣካል ናይቲ ብመንግስቲ ዝግበር ምድቋስ ሲቪላዊ ህዝቢ ኤርትራ ኮይኑ ጸኒሑን ይቅጽል ድማ ከም ዘሎን ትድምድም። ስለዝኾነ፡ ኮምሽን፡ ኤርትራውያን ሰበስልጣናት፡ ኣንጻር ኣብ ትሕቲ ትእዛዞም ዝርከቡ ሰባት፡ ገበን መስቀይቲ፡ ማለት ገበን ኣንጻር ሰብኣውነት፡ ብቐጻሊ፡ ሰፊሕን ሜላውን ኣገባብ ካብ 1991 ንደሓር ከም ዝፈጸሙ ንምእማን ዘኽእሉ ርትዓዊ ጭብጥታት ከም ዘለዉ ትድምድም።

 5. ካልኦት ኢሰብኣዊ ተግባራት

82. ዓንቀጽ 7(1)(k) ናይ ስርዓተ-ሕጊ ሮም፡ ንካልኦት ተመሳሳሊ ባህርያት ዘለዎም፡ ማለት ደይ መደይ ኢልካ ብርቱዕ ስቓይ፡ ወይ ከቢድ ናይ ዓንዲ-ኣካል ወይ ኣእምሮኣዊ ወይ ኣካላዊ ማህሰይቲ ንምፍጣር ዝግበሩ ኢሰብኣዊ ተግባራት፡ ከም ዝተፈልየ ገበን ኣንጻር ሰብኣውነት ይሕግግ።

83. ኣብ ቀዳማይ ጸብጻባ፡ ኮምሽን ብዛዕባ “ገበን ብሽርክነት” ብዝብል መሰረት ዝግበሩ ሰፊሕን ሜላዊን ልምድታት ምቕጻዕ ኤርትራውያን፡ ብፍላይ ድማ ን ኣዝማድን ተሻረኽትን ናይ ንመንግስቲ ዝነቕፉ (ኣብ ውሽጥን ወጻእን ዝቕመጡ)፡ ካብ ወተሃደራዊ/ሃገራዊ ኣገልግሎት ዝሃደሙ ወይ ዝኸድዑ ሰባት፡ ካብታ ሃገር ዝወጹ ኤርትራውያን፡ ካብ ቤት ማእሰርቲ ዘምለጡ ሰባትን ኣባላት ዘይተፈቕደለን ሃይማኖታውያን ማሕበራትን፡ ገሊጻ ኔራ (A/HRC/29/42, ሕጡበ ጽሑፍ. 75)።

84. ሽሕ’ኳ ኣንጻር ሳልሳይ ኣካላት ዝግበር ሕንሕነኣዊ ስጉምቲ ብዝተፈላለየ ኣገባባት ዝፍጸም እንተኾነ፡ ምንጪ ዝለዓለ ሻቕሎት ናይ ኮምሽን እቶም ብሃውሪ ምእሳርን፡ ናብ ግዱድ ምስዋር ወይ መቕተልቲ ብዘይ ሕጊ ዘኸትሉን እዮም።

85. ኮምሽን፡ ዝበዝሑ ኣብ ልዕሊ ሳልሳይ ኣካላት ዝፍጸሙ ኣገባባት ሕንሕነኣዊ ስጉምታት፡ ብፍላይ ከኣ ማእሰርቲ፡ ግዱድ ምስዋርን መቕተልቲ ብዘይ ሕግን፡ ዕዙዝ ስቓይ፡ ከምኡ ውን ካልኦት ከበድቲ ኣእምሮኣውን ኣካላውን ማህሰይቲ ከም ዘውርዱ ትድምድም። ኮምሽን፡ ፍሉይነት ባህሪ ናይ ኣብ ልዕሊ ሳልሳይ ኣካላት ዝፍጸሙ ሕንሕነኣዊ ስጉምታት ኣብ ትሕቲ ገበናት ማእሰርቲ፣ ግዱድ ምስዋር ወይ መቕተልቲ ብዘይ ሕጊ ክሽፈን ከም ዘይከኣል ኣብ ግምት ተእቱ። ብተወሳኺ፡ ሕንሕነኣዊ ስጉምታት ቀንዲ ኣካል ናይቶም ብመንግስቲ፡ ንኣህጉራዊ ሕጊ ብዝጻረር መንገዲ፡ ኣብ ህዝቢ ስልጣን ንምርግጋጽ ዝካየዱ ጻዕርታት ከም ዝኾኑ ትውስን። ስለዝኾነ፡ ኮምሽን፡ ኤርትራውያን ሰበ-ስልጣናት ካልኦት ኢሰብኣዊ ተግባራት፡ ማለት ገበን ኣንጻር ሰብኣውነት፡ ብቐጻሊ፡ ሰፊሕን ሜላዊን መንገዲ ካብ ግንቦት 1991 ንደሓር ከም ዝፈጸሙ ንምእማን ርትዓዊ ጭብጥታት ከም ዘለዉ ትድምድም።

 6. ምህዳን

86. ኣህጉራዊ ውገዳ ኣንጻር ምህዳን ኣብ ዓንቀጻት 7(1)(h)ን 7(2)(g)ን ናይ ስርዓተ-ሕጊ ሮም ተንጸባሪቑ ኣሎ።

87. ኮምሽን፡ እቲ መንግስቲ ንነጻነት ሃይማኖት ከም ተጻባኢ ከም ዝቖጽሮን፡ ካብዚ ዝተላዕለ ድማ ንምኽታል ሃይማኖት ከም ዝቆጻጸሮ ደምዲማ ኣላ። ኣብ ዝተፈላለዩ እዋናት፡ ሰበስልጣን ሃገር ተኸተልቲ ምስልምና፡ መስከርቲ ጀሆቫ፡ ከምኡ ውን ንኣባላት ካልኦት ፍቓድ ዘይተዋህበን ናይ ሃይማኖት ጉጅለታት፡ ብሓፈሻ *ጴንጤ* ተባሂሎም ዝፍለጡ፡ ሃዲኖም ኣለዉ። ብተወሳኺ፡ ኣብ ዝተፈላለዩ እዋናት፡ ንኣባላት ብሄረ ዓፋርን ኩናማን ሃዲኖም ኣለዉ።

88. ስለዝኾነ፡ ኮምሽን፡ ኤርትራውያን ሰበሰልጣናት ደይ መደይ ኢሎምን ብከቢድ ኣገባብን ንኤርትራውያን ጴንጤን ገለ ኣባላት ተኸተልቲ ምስልምናን፡ ንኣህጉራዊ ሕጊ ብምጽራር፡ መሰረታውያን መሰላት ከም ዝኸልእዎም ንምእማን ርትዓዊ ጭብጥታት ከም ዘለዉ ትድምድም። ተኸተልቲ ምስልምና ብፍላይ ኣብ 1990ታትን፡ እንደገና ኣብ 2007-08ን፡ ከምኡ ውን ድሕሪ ናይ 2013 ናይ ፎርቶ ኣጋጣሚ እዮም ኣተኩሮ ምህዳን ኮይኖም። መስከርቲ ጀሆቫ ካብ ግንቦት 1991 ንደሓር ክህደኑ ጸኒሖም ኣለዉ፡ ካልኦት ፍቓድ ዘይተዋህቦም ጉጅለታት ሃይማኖት ድማ ካብ 2002 ንንየው። ብሄራት ዓፋርን ኩናማን ካብ 1998 ክሳዕ 2001 ኣብ ዘሎ እዋን እዮም ኣተኩሮ ምህዳን ኮይኖም። ምህዳን፡ ቀንዲ ክፋል ናይቲ ብመንግስቲ ስልጣን ንምጥንኻር ዝዓለመ ንኣህጉራዊ ሕጊ ብዝጻረር ኣገባብ ዝግበሩ ጻዕርታት ኮይኑ እዩ ጸኒሑ። ስለዝኾነ፡ ኮምሽን፡ ኤርትራውያን ሰበስልጣናት ገበን ምህዳን፡ ማለት ገበን ኣንጻር ሰብኣውነት፡ ብሰፊሕን ሜላዊን ኣገባብ ካብ ግንቦት 1991 ንደሓር ከም ዝፈጸሙ ንምእማን ርትዓዊ ጭብጥታት ከም ዘለዉ ትድምድም።

 7. ጾታዊ ዓመጽ

89. ኣህጉራዊ ውገዳ ኣንጻር ጾታዊ ዓመጽ ኣብ ዓንቀጽ 7(1)(g) ናይ ስርዓተ-ሕጊ ሮም ተንጸባሪቑ ኣሎ።

90. ኮምሽን፡ ኣብ ልዕሊ ሰብኡትን ኣንስትን ኣብ ወተሃደራዊ ስልጠናን መዳጎኒ ማእከላትን ዝተፈጸሙ ብርክት ዝበሉ ጉዳያት ጾታዊ ዓመጽ ሰኒዱ ኣሎ። ገበርቲ እዚ ገበን ነቲ ቀያዲ ሃዋህው መዝሚዞም እዮም ዝፍጽምዎ፡ ኣብ ብዙሓት ጉዳያት ድማ ጎነጽ ወይ ምፍርራሕ ናይ ጎነጽ ተጠቒሞም። እዞም ጾታዊ ዓመጻት ከም ኣካል ናይ ሰፊሕ ወይ ሜላዊ መጥቃዕቲ ኣንጻር ኤርትራዊ ሲቪላዊ ህዝቢ ዝተፈጸሙ እዮም።

91. ስለዝኾነ፡ ኮምሽን፡ ጾታዊ ዓመጽ፡ ማለት ገበን ኣንጻር ሰብኣውነት፡ ኣብ ቦታታት ወተሃደራዊ/ሃገራዊ ኣገልግሎትን መዳጎኒ ማእከላትን ካብ 1991 ንደሓር ከም ዝተፈጸመ ንምእማን ርትዓዊ ጭብጥታት ከም ዘለዉ ትድምድም።

 8. መቕተልቲ ብዘይ ሕጊ

92. ኣህጉራዊ ውገዳ ኣንጻር መቕተልቲ ብዘይ ሕጊ ኣብ ዓንቀጽ 7(1)(a) ናይ ስርዓተ-ሕጊ ሮም ተንጸባሪቑ ኣሎ።

93. ኮምሽን፡ ካብ ግንቦት 1991 ንደሓር ብኤርትራውያን ሰበሰልጣናት ዝተፈጸሙ ብርክት ዝበሉ ውልቃውን ሓባራውን ምርሻን ካብ ፍርዲ ወጻኢ ሰኒዳ ኣላ። እዚኦም እንተላይ ምቕታል ስንኩላን ተጋደልቲ ብ 1994፡ ምቕታል ተኸተልቲ ምስልምና ብ 1997፡ ኣብ ዓዲ ኣበይቶ ብ 2004፡ ከምኡ ውን ቅትለታት ኣብ ዊዓ ብ 2005 የጠቓልሉ። ብተወሳኺ፡ ብዛዕባ ካብታ ሃገር ብባሕሪ ወይ ብመሬታዊ ዶባት ክሃድሙ ንዝፍትኑ ኤርትራውያን ተኲስካ-ቕተል ዝብል ወግዓዊ መምርሒ ሓበሬታ ሰሚዓ። ሽሕ’ኳ፡ እዚ ሓበሬታ እቲ መምርሒ ኣብዚ ቀረባ ዓመታት ብጽኑዕ ይትግበር ከም ዘየሎ ዘመልክት እንተኾነ።

94. ብተወሳኺ፡ ብዙሓት ብኮምሽን ዝተሰምዑ መሰከርቲ ብዛዕባ ብሰንኪ መስቀይትን ኢሰብኣዊ ኩነታት መዳጎኒ ማእከላትን ወተሃደራዊ ኣገልግሎትን ዘጋጠሙ ሞት ገሊጾም። ብዙሓት ካብዞም ሞት ሳዕቤን ናይ ሰበስልጣናት ኤርትራ ኣብ ህይወት ሰብ ዘርእይዎ ሸለልትነት ከም ዝኾኑ እቲ ሓበሬታ ስለ ዘመልክት፡ ኮምሽን፡ ኤርትራውያን ሰበስልጣናት ናይዞም ሞት ተኸሰስቲ ከም ዝኾኑ ትድምድም።

95. ኮምሽን፡ ቅትለታት፡ ኣብ ዝተወሰኑ ኣጋጣሚታት፡ ክፋል ናይቲ ብመንግስቲ፡ ንኣህጉራዊ ሕጊ ብዝጻረር ኣገባብ ዝግበሩ፡ ቁጽጽር ናይ ምርግጋጽ ወፍሪ ኮይኖም ከም ዝጸንሑ፡ ኣብ ካልኦት ኣጋጣሚታት ድማ ዘይተርፉ ሳዕቤናት ናይቲ ወፍሪ ከም ዝኾኑ ትድምድም። ስለዝኾነ ድማ፡ ኤርትራውያን ሰበስልጣናት ቅትለት ብዘይ-ሕጊ፡ ማለት ገበን ኣንጻር ሰብኣውነት፡ ብሜላዊ ኣገባብ ካብ 1991 ንደሓር ከም ዝፈጸሙ ንምእማን ርትዓዊ ጭብጥታት ኣለዉ።

 V. ተሓታትነት

96. ኣብ ውሳኔ 29/18፡ ቤት ምኽሪ ሰብኣዊ መሰላት ንናይ ኮምሽን ምጽራይ መዝነት ኣብ ኤርትራ ግሉሓት ግህሰታት ሰብኣዊ መሰላት ንምምርማር ምንዋሑ፡ ዕላማኡ ምሉእ ተሓታትነት ንምርግጋጽ ምንባሩ ኮምሽን ትዝክር፡ እንተላይ እዞም ግህሰታት ክሳዕ ገበናት ኣንጻር ሰብኣውነት ዝበጽሑ ምስ ዝኾኑ።

 A. ተሓታትነት ኣካላት መንግስቲ

97. ኤርትራ፡ መላኺ መንግስቲ ዘለዋ ሃገር እያ። ወላ’ኳ ገለ ባህሪ ደሞክራስያዊት ሃገር እንተሃለዋ፡ እንተላይ 16 ኣባላት ዘለዎ ካቢነ፡ ስርዓተ-ፍርድን ከምኡ ውን ዞባውያን ኣመሓደርትን ባይቶታትን፥ ፖለቲካዊ ስልጣን ናይታ ሃገር ኣብ ኢድ ፕረዚደንትን ንእሽቶ ቅርጺ-ኣልቦ ዓንኬል ናይ ወተሃደራውያንን ፖለቲካውያንን እሙናትን ዝጸዓቐ እዩ። እቲ ፕረዚደንት፡ ካብተን ወግዓውያን ናይ ምምሕዳር ቅርጽታት ወጻኢ ናይ ፖሊሲ ውሳኔታት ዝገብሩ ጽላሎታዊ ቅርጺ ናይ ኣማኸርቲ ፈጢሩ ዝዓቀበ ዝመስል። ሚኒስተራት መንግስቲ ኮይኖም ኣባል ናይታ ውሽጣዊት ዓንኬል ፕረዚደንት ዘይኮኑ፡ ብዛዕባ ፖሊሲ ክትዕ ኣየካይዱን፡ ፖሊሲ ድማ ኣይፈጥሩን እዮም፥ እንታይደኣ፡ ናይቲ ፈጻሚ ኣካል ፍቓድ ጥራሕ እዮም ዘተግብሩ። መራሕቲ ኣባላት ናይታ ኣብ ስልጣን ዘላ ሰልፊ ህግደፍን ኣዘዝቲ ናይ ጸጥታ ሓይልታትን ጸብጻቦም ብቐጥታ ናብ ፕረዚደንት ከም ዘቕርቡ እዩ ዝረኣይ። ነፍሲ ወከፍ ጉጅለ ድማ ጎንጎናዊ ሓላፍነት ምስ ናይ ብመንግስቲ ዝተሸየሙ ሰበስልጣናት ኣለዎም። ብሓፈሻኡ፡ ዘተኣማምን መዐቀኒ ናይ ግብራዊ ጽልዋን ቁጽጽርን፡ ውልቃዊ ቅርበት ምስቲ ፕረዚደንት እምበር ወግዓዊ ሽመት ኣይኮነን።

98. ኣብ ኤርትራ ንዘሎ ግብራዊ ስልጣንን ርክብ ምስቶም ግሉሓት ግህሰታት ሰብኣዊ መሰላትን ኣብዚ ጸብጻብ ተገሊጾም ዘለዉ ገበናትን ክትግምግም ከላ፥ ኮምሽን፡ ኤርትራ ብዝለዓለ ደረጃ ወተሃደራዊ ሕብረተ-ሰብ ዘለዋ ሃገር ምዃና፡ ወተሃደራውያንን ጸጥታውያንን ፐርሶነል ድማ ካብ ዓቐን ንላዕሊ ኣብታ ናይቲ ፕረዚደንት ዓንኬል ዝተወከሉ ምኻኖምን ኣብ ግምት ተእቱ። ክልቲኦም፡ ቤት-ጽሕፈት ሃገራዊ ድሕነትን ኣዘዝቲ ሰራዊትን ኣብ ጉዳያት እታ ሃገር ማእከላዊ ተራ ኣለዎም። ኮምሽን፡ ቤት-ጽሕፈት ሃገራዊ ድሕነት፡ ተሰካሚ ሓላፍነት ናይ መብዛሕትኦም ጉዳያት ብሃውሪ ዝግበሩ ማእሰርቲ፡ ግዱድ ምስዋርን መስቀይቲ ኣብ ወግዓውያንን ዘይወግዓውያንን መዳጎኒ ማእከላትን ከም ዝኾነ ንምእማን ርትዓዊ ጭብጥታት ኣለዋ።

99. ኣብ ኤርትራ ዘለዉ ወተሃደራዊ ሓለፍቲ፡ ተሰከምቲ ሓላፍነት ናይቶም ብዙሓት ኣብ ናይ መንግስቲ ፕሮግራማት ወተሃደራዊ ኣገልግሎት ዝግበሩ ዓመጻት፡ እንተላይ ኣብ መሰልጠኒ መዓስከራትን ኣብ መዳጎኒ ማእከላትን ከምኡ ውን ኣብ ዶባት ኤርትራን ዝግበሩ፡ እዮም። ብመሰረት ዝረኸብናዮ ጸብጻብ፡ ወተሃደራውያን መዳጎኒ ማእከላት ወተሃደራዊ መዓስከር ኣብ ዘለዎ ቦታ ይርክቡ። ኣዘዝቲ ሰራዊት፡ እንተላይ ተሰከምቲ ሓላፍነት ናይ ምጥቃም ክቱባት ኣብ ግዱድ ዕዮ እዮም። ኣዘዝቲ ናይተን ኣብታ ሃገር ዝርከባ ሓሙሽተ ስርሒት ዞባታት፡ ኩሎም ጀነራላት፡ ካብቶም ሲቪላውያን ኣመሓደርቲ ዞባታት ብዝተዓጻጸፈ ስልጣን ከም ዝሕዙ ናይ ኮምሽን ርድኢት እዩ። እዚ ድማ፡ እቶም ኣዘዝቲ ስርሒት ዞባታት ንኣብ ዞባኦም ዘሎ ቁጠባዊ ትሕዝቶን ወተሃደራውያን ቤት-ማእሰርትን ስለ ዝቆጻጸሩ እዩ።

100. ኣብ ዝለዓለ ጽፍሕታት፡ ኣብ መንጎ ህግደፍን መንግስትን ዘሎ ፍልልይ ዝተደባለቐ እዩ፥ እቲ ፕረዚደንት ብተወሳኺ ዋና ጸሓፊ ናይታ ሰልፊ ብምዃኑ። ብመሰረት ጸብጻባት፡ መሪሕነት ህግደፍ ንሓውሲ-ሃገራውያን ትካላት ትቆጻጸር፡ ስለዚ ድማ ግዱድ ዕዮ ናይ ክቱባት ብምጥቃም ትረብሕ።

101. ፖሊስ፡ ትሑት ጽልዋ ዘለዎም ይመስል፡ ሽሕ’ኳ ገለ መስከርቲ ብዛዕባ ጉዳያት ዘይሕጋዊ ምሕባስ ኣብ መደበራት ፖሊስ እንተ ገለጹ። ሚኒስተራት መንግስቲ ካብ ውሽጣዊት ዓንኬል ወተሃደራዊ ኣዘዝቲ፡ ሃገራዊ ድሕነትን ፕረዚደንትን ዝነኣሰ ግብራዊ ስልጣን ኣለዎም። ይኹን’ምበር፡ እዚ፡ ንውልቃውያን ሚኒስተራት ኮይኖም ምስቲ ፕረዚደንት ናይ ቀረባ ርክብ ዘለዎም ተሰከምቲ ሓላፍነት ናይ ኣብዚ ጸብጻብ ቀሪቦም ዘለዉ ተግባራት ካብ ምዃን ነጻ ኣየውጽኦምን እዩ።

 B. ግላዊ ተሓታትነት

102. ኮምሽን ዘለዋ መርትዖ ድሕሪ ምትንታን፡ ፍሉያት ውልቀሰባት፡ እንተላይ ኣብ ዝለዓለ ጽፍሕታት ናይታ ሃገርን ህግደፍን ዘለዉ፡ ከምኡ ውን ኣዘዝቲ ሰራዊት፡ ናይ ገበናት ኣንጻር ሰብኣውነትን ካልኦት ግሉሓት ግህሰታት ሰብኣዊ መሰላትን ተሰከምቲ ሓላፍነት ምዃኖም ንምእማን ርትዓዊ ጭብጥታት ከም ዘለዉ ትዓግብ።

103. ኣብ መጻኢ ንዝግበሩ ናይ ተሓታትነት ኣገባባት ንምትሕብባር፡ ኮምሽን፡ ኣብ ልዕሊ ተሰከምቲ ሓላፍነት ናይቲ ሰኒዳቶ ዘላ ገበናት ከም ዝኾኑ ንምእማን ርትዓዊ ጭብጥታት ዘለዋ ብርክት ዝበሉ ውልቀሰባት ፋይላት ሰኒዳ ኣላ። እዞም ፋይላት፡ ኣስማት ናይ ጥርጡራት፡ ሓበሬታ ሓላፍነት ናይቲ ጥርጡር ክኸውን ዝኽእል፡ ከምኡ ውን ብዛዕባ ጥርጡር ክኸውን ዝኽእል ብኮምሽን ዝተስተዋጽአ ሰነድ መርትዖ የጠቓልሉ። ንውልቃዊ መልእኽትታት ዝምልከት፡ ኮምሽን፡ ንመንነት መስከርቲ ከጋልጽ ዝኽእል ዝኾነ ይኹን ሓበሬታ ኣይሓወሰትን። ነዞም ፋይላት ክትስንድ ከላ፡ ኮምሽን፡ ብመሰረት ልምዳዊ ኣህጉራዊ ሕጊ፡ ነዞም ኣብ ላዕሊ ተገሊጾም ዘለዉ ገበናት ዝምልከት ዝተፈላለዩ ክስታት ከም ዘለዉ ኣብ ግምት የእትያ። ክስታት፡ ኣብ ልዕሊ እቶም ንገበናት ብቕጥታ ዝፍጽሙ ጥራሕ ዘይኮነ፡ ነቶም ነቲ ገበን ዝውጥኑ፡ ዝእዝዙ ወይ ዘለዓዕሉ ድማ እዩ ዝምስረት። ብተወሳኺ፡ ሲቪላውያንን ወታሃደራውያንን ሓለፍቲ፡ ናይቶም ብተኣዘዝቶም ዝተፈጸሙ ገበናት ተኸሰስቲ ክኾኑ ይኽእሉ እዮም። ናይ መጻኢ ናይ ተሓታትነት መሳርሒታት፡ ኣብዚ ብጸብጻባት ኮምሽን ተሸፊኑ ዘሎ ግዜኣዊ ገደብ፡ ወይ ዝኾነ ክፋል ናይዚ ግዜኣዊ ገደብ፡ ሽርካዊ ዓንኬል ገበነኛታት እንተ ኔሩ ኣብ ግምት ከእትዎ ክደሊ ይኽእል እዩ፣ በዚ ምኽንያት ድማ፡ ኮምሽን፡ ናብዚ ሽርካዊ ዓንኬል ገበነኛታት ኣበርኪቶም ክኾኑ ናይ ዝኽእሉ ውልቀ-ሰባት ሓበሬታ ኣብ ግምት የእትይዎ። ኣብ መወዳእታ፡ ኮምሽን፡ ገበን ኣብ ምፍጻም ዝሕግዙ ወይ ዘተባብዑ ውልቀ-ሰባት፡ ንርእሶም ተኸሰስቲ ናይቲ ገበን ክኾኑ ከም ዝኽእሉን፡ ብኸምዚ ኣገባብ ደገፍ ምሃብ ድማ ዝተፈላለየ መልክዓት ክወስድ ከም ዝኽእል ትዝክር።

104. እዞም ፋይላትን ካልኦት ዝተኣሳሰሩ ሓበሬታን ኣብ ምስጢራዊ መስፈር-ሓበሬታ ናይ ኮምሽን ተዓቚቦም ኣለዉ። ኮምሽን፡ ናብ ናይ ሕቡራት ሃገራት ላዕለዋይ ኮምሽነር ሰብኣዊ መሰላት፡ ተሓታትነት ንምርግጋጽ ዝዓለመ እሞ ናይ ምስጢራውነትን ድሕነትን ቅጥዕታት ዝተማልኡ ምስ ዝኾኑ፡ ነቲ ሓበሬታ ናይ ምውካስ ፍቓድ ክህብ ሕቶ ኣቕሪባ ኣላ።

105. ብተወሳኺ፡ ኮምሽን፡ ብዛዕባ ግዳያት ግዱድ ምስዋር ፋይላት ሰኒዳ ኣላ። እዞም ፋይላት፡ ካልእ ሓበሬታ ገዲፍካ፡ ሓበሬታ ብዛዕባ ዘለውዎ ቦታ ይርከብዎም። እዞም ፋይላት፡ ናይ ምስጢራውነትን ድሕነትን ቅጥዕታት ዝተማልኡ ምስ ዝኾኑ፡ ንሓይሊ-ዕማም ናይ ብግዱድ ወይ ብዘይ ድሌት ዝተሰወሩ (Working Group on Enforced or Involuntary Disappearances) ንቐጻሊ ስጉምቲ ክወሃብ እዩ።

 C. ስርዓተ-ኣገባባት ተሓታትነት

106. ኣብ 2005 ኣብ ዝተኻየደ ዓለም-ለኻዊ ዋዕላ ናይ መራሕቲ ሃገራትን መንግስታትን፡ መራሕቲ ዓለም ነፍሲ-ወከፍ ሃገር ቀዳማይ ሓላፍነታ ንህዝባ ካብ ብሜላ ዝግበር ምጽናት ሰባት፡ ገበናት ውግእ፡ ብሜላ ዝግበር ብሄራዊ ምጽራግን ገበናት ኣንጻር ሰብኣውነትን ምክልኻል ምዃኑ ዳግማይ ኣረጋጊጾም።[[10]](#footnote-11)

107. ብተመሳሳሊ፡ ስርዓተ-ሕጊ ሮም፡ ምጥቃም ሃገራዊ ስልጣነ-ሕጊ መሰል ሃገራት ጥራሕ ዘይኮነ ግቡእ ውን ምዃኑ ይፈልጥ። ካብቲ ኣብ ኤርትራ ብዛዕባ ዘሎ ንሃዋህው ግዝኣተ-ሕጊ ዝምልከት ዝረኸበቶም ጭብጥታት ብምብጋስ፥ ርእይቶ ኮምሽን፡ ብዘይ ጭቡጣት ምምሕያሻት ኣካላት መንግስትን ሕጋዊ ጽገናን፡ ናይ ኤርትራ ስርዓተ-ፍርዲ ንገበነኛታት ብቕኑዕን ግሉጽን ኣገባብ ናብ ተሓታትነት ከምጽኦም እዩ ዝብል ርጉጽ ተስፋ የለን፡ ዝብል እዩ። ርሑቕ ዝበጽሑ ጽገናታት ን ናይታ ሃገር ናይ ተሓታትነት ስርዓተ-ኣገባባት መጠንከሩ ኔሮም።

108. ብዙሓት ኣባላት ሃገራት ሕቡራት ሃገራት ኣብ ልዕሊ ኣብ መሬተን ዘለዉ ብገበን ኣንጻር ሰብኣውነት ዝተኸሱ ኤርትራውያን ስልጣነ-ሕጊ ክጥቀማ ይኽእላ እየን፡ ብመሰረት ኣድማሳዊ መትከላት፡ ወይ ንናይ ወጻእ ሃገር ዜጋ ኣብ ወጻእ ንዝፈጸሞ ገበናት ብሕጊ ክትከስስ ዘኽእል መትከላት (passive personality jurisdiction)። ምምስራት እዞም ክስታት ምስቲ ኣብ መቕድም ስርዓተ-ሕጊ ሮም ተነዲፉ ዘሎ መትከላት፡ ኣብ መንጎ ካልኦት ነጥብታት ሰፊሩ ዘሎ፡ “ኣብ ልዕሊ ተሓተትቲ ኣህጉራዊ ገበናት ገበናዊ ስልጣነ-ሕጊ ምጥቃም ናይ ነፍሲ ወከፍ ሃገር ግዴታ እዩ፡” ዝብል ዚቃዶ እዩ።

109. ኮምሽን፡ ዝተዳቐለ መጋባእያ (hybrid tribunal) ይኹን ናይ ሓቂ ኮምሽን (truth commission) ኣብዚ እዋን ንዘሎ ሃዋህው ብቑዓት ኣማራጺታት ከም ዘይኮኑ፡ ትድምድም። ዞባዊ ስርዓተ-ኣገባብ ተሓታትነት ግና ክፍጠር ይከኣል እዩ።

110. ኤርትራ ኣባል ሃገር ናይ ኣህጉራዊ ቤት-ፍርዲ ገበነኛታት ኣይኮነትን። ስለዚ፡ እቲ ቤት-ፍርዲ ኣብ ልዕሊ ኣብ ኤርትራ ጥራይ ዝተፈጸሙ ገበናት ስልጣነ-ሕጊ ክጥቀም ዝኽእል፡ ኤርትራ ንስርዓተ ሕጊ ሮም ምስ ተጽድቕ ወይ ባይቶ ጸጥታ ንኣብ ኤርትራ ዘሎ ኩነታት ናብቲ ቤት-ፍርዲ ምስ ዘመሓላልፎ ጥራይ እዩ።

111. ኣብ መወዳእታ፡ መሰረት ምዕራፍ VII (7) ናይ ሕቡራት ሃገራት ቻርተር ብምግባር፡ ባይቶ ጸጥታ ብኣህጉራዊ ገበን ኣብ ልዕሊ ዝተጠርጠሩ ሰባት ውሱን እገዳ ክገብር ውን ይኽእል።

 VI. መደምደምታታትን ምኽሪታትን

 ሀ. መደምደምታታት

112. **ኮምሽን፡ ኣብ ኤርትራ ገበናት ኣንጻር ሰብኣውነት ካብ 1991 ንደሓር ከም ዝተፈጸመ ንምእማን ርትዓዊ ጭብጥታት ከም ዘሎ ትረክብ። ኤርትራውያን ሰበ-ስልጣናት ኣብ ቀጻሊ፡ ሰፊሕን ሜላዊን መጥቃዕቲ ኣንጻር ናይታ ሃገር ሲቪላዊ ህዝቢ ካብ 1991 ንደሓር ተጸሚዶም ጸኒሖም። ገበናት ባርነት፡ ማእሰርቲ፡ ግዱድ ምስዋር፡ መስቀይቲ፡ ካልኦት ኢሰብኣዊ ተግባራት፡ ምህዳን፡ ጾታዊ ዓመጽን መቕተልቲ ብዘይ ሕግን ፈጺሞምን፡ ጌና ይፍጽሙን ኣለዉ።**

113. **ቅዋም፡ ነጻ ፈራዲ ኣካል ወይ ደሞክራስያውያን ናይ ምምሕዳር ኣካላት ኣብ ኤርትራ ኣብ ዘየለውሉ፡ ኮማሽን፡ ኣብ ግዝኣተ ሕጊ ዝኾነ ምምሕያሽ ኣይረኸበትን። ኮምሽን፡ ሃገራዊ ምርጫ ናይ ምክያድ መደባት ኣይሰምዐትን። ሽሕ’ኳ ኮምሽን ብዛዕባ ሓድሽ ቅዋም ንምንዳፍ እተመስረተት ኮሚተ እንተተሓበረት፡ ብዛዕባዚ ካብኡ ንላዕሊ ዝኾነ ዝርዝር ኣይተቐበለትን ዘላ።**

114. **ኮምሽን፡ ኣብ ዝሓለፈ ጸብጻባ ዝሰነደቶም ግሉሓት ግህሰታት ሰብኣዊ መሰላት ጌና ይቕጽሉ ከም ዘለዉ ትረክብ፥ እንተላይ ብሃውሪ ምእሳር፡ ግዱድ ምስዋር፡ መስቀይቲ፡ ቅትለታት፡ ጾታውን ጾታ-ዝመበገሲኦም ጎነጻትን፡ ኣድልዎ ብሰንኪ ሃይማኖትን ብሄርን፡ ከምኡ ውን ሕንሕነኣዊ ስጉምትታት ብሰንኪ ብሁል ክስታት ጠባይ ኣብ ልዕሊ ኣባላት ስድራ። ብተወሳኺ፡ ካብቶም ኣብ ዝሓለፈ ግዳያት ናይ ግዱድ ምስዋር ዝኾኑ ብዙሓት ሃለዋቶም ክሳዕ ሎሚ ከየተረጋገጸ ኣሎ።**

115. **ኮምሽን፡ ምምሕያሽ ናይታ ሃገር ምጽማድ ምስ ኣህጉራዊ ማሕበረ-ሰብ እንዳተመልከተት፡ ብዛዕባ ኣብ ዓውዲ ሰብኣዊ መሰላት ዝተገብሩ ምምሕያሻት ግና ዝኾነ መርትዖ የለን። ግህሰታት ሰብኣዊ መሰላት፡ በቶም ብቐጻሊ ብብዙሕ ቁጽሪ ካብ ኤርትራ ዝሃድሙ፡ እንተላይ በቶም እንዳወሰኹ ዝኸዱ ዘለዉ ዘይተሰነዩ ትሕቲ 18 ዝዕድሚኦም ቆልዑ፡ ከም ቀንዲ ጠንቂ ምውጻእ ካብ ኤርትራ ዝጥቀስ እዩ።**

116. **ኤርትራውያን፡ ኣብ ገደብ ዘይብሉ ወተሃደራዊ/ሃገራዊ ኣገልግሎት ተገዲዶም ይቕጽሉ ኣለዉ። እቲ መንግስቲ፡ ንወተሃደራዊ/ሃገራዊ ኣገልግሎት ናብቲ ሕጋዊ ናይ 18 ኣዋርሕ ገደብ ክመልሶ መደብ ከም ዘይብሉ ኣብዚ ቀረባ ግዜ ኣረጋጊጹ ኣሎ። ክቱባት ናይ ገደብ ዘይብሉ ኣገልግሎት፡ ብዙሕ ግዜ ንኣሰቃቒ ኩነታትን ንግዱድ ዕዮን ይቃልዑ።**

117. **ፖለቲካዊ ስልጣንን ቁጽጽርን ኣብ ኣእዳው እቲ ፕረዚደንትን ኣብ ንእሽቶ ዓንኬል ናይ ወተሃደራውያንን ፖለቲካውያንን እሙናት ዝተሓጽረ እዩ። ኮምሽን፡ ላዕለዎት ጽፍሕታት ቤት-ጽሕፈት ሃገራዊ ድሕነትን ሰራዊትን ናይ መብዛሕትኦም ጉዳያት ብሃውሪ ምእሳር፡ ግዱድ ምስዋርን መስቀይትን ተሰከምቲ ሓላፍነት ምዃኖም ንምእማን ርትዓዊ ጭብጥታት ኣለዋ። ብተወሳኺ፡ ኣዘዝቲ ሰራዊት ተሰከምቲ ሓላፍነት ናይቶም ኣብ መንግስታዊ ፕሮግራማት ወተሃደራዊ ኣገልግሎትን ኣብ ዶባት ኤርትራን ዝፍጸሙ መስቀይትን እዮም። መሪሕነት ናይታ ሰልፊን ወተሃደራውያን መራሕትን ብተወሳኺ ተጠቀምቲ ግዱድ ዕዮ ናይ ክቱባት ወተሃደራዊ/ሃገራዊ ኣገልግሎት እዮም።**

 ለ. ምኽሪታት

118. **ኣብ ቀዳማይ ጸብጻብ ኮምሽን ዝተገብሩ ምኽሪታት ብቑዓት ኮይኖም ይቕጽሉ።** **ኮምሽን፡ ብፍላይ ምስ ሓድሽ መዝነታ ዝተኣሳሰሩ ምኽሪታት ኣብ ታሕቲ ተነጽር፡ ሓደሽቲ ምኽሪታት ድማ ተሕልፍ።**

 1. መንግስቲ ኤርትራ

 **(ሀ) ሓፈሻዊ ምኽሪታት**

**119. ኮምሽን ምጽራይ ንመንግስቲ ኤርትራ እዞም ዝስዕቡ ምኽሪታት ተቕርብ፡**

(ሀ) **ንቅዋም 1997 ብምሉእን ብዘይ ምድንጓይን ምትግባር፣ ኣብቲ ቅዋም ዝግበሩ ዝኾነ ምምዕርራያት ብግሉጽን ኣሳታፍን መንገዲ ክግበሩ ኣለዎም፡ ከምኡ ውን ናይታ ሃገር ኣህጉራዊ ሰብኣዊ መሰላት ናይ ምኽባር ግዴታ ኣብ ግምት ዘእተዉ ክኾኑ ኣለዎም፣**

(ለ) **ብ ኤርትራ ኣባልነታ ዘረጋገጽትሎም ኣህጉራዊ ውዕላት ሰብኣዊ መሰላት ዝተወሰኑ ግቡኣት ተኽብር፣ ንኻልኦት ኣህጉራዊ መሳርሒታት ሰብኣዊ መሰላት ውን ተጽድቕን ተተግብርን፡ እንተላይ ን ኣህጉራዊ ዋዕላ ንምክልኻል ኩሎም ሰባት ካብ ግዱድ ምስዋርን፡ ምርጫዊ ፕሮቶኮል ናይ ዋዕላ ኣንጻር መስቀይትን ካልኦት ጨካናት፡ ኢሰብኣዊ ወይ ዘይሰብኣዊ ኣተሓሕዛን መቕጻዕትን፡ ፕሮቶኮል ናይ ኣፍሪቃዊ ቻርተር ኣብ ሰብኣውን ህዝባውን መሰላትን መሰል ደቀ ኣንስትዮ ኣብ ኣፍሪቃን፡ ዋዕላ ሕቡራት ሃገራት ኣንጻር ብልሽውና፡ ከምኡ ውን ዋዕላ ኣፍሪቃዊ ሕብረት ኣብ ምክልኻልን ምቅላስን ብልሽውናን።**

 **(ለ) ምሕደራን ምምሕዳራዊ ፍትሕን**

120. **ኮምሽን ምጽራይ ንመንግስቲ ኤርትራ እዞም ዝስዕቡ ምኽሪታት ብተወሳኺ ተቕርብ፡**

(ሀ) **ኣብ መንጎ ሓጋጊ፡ ፈጻሚ፡ ፈራዲ ኣካላት ዘሎ ምፍልላይ ስልጣን የውሕስ፡ ግዝኣተ ሕጊ ድማ ይመስርት፣**

(ለ) **ንመትከላት ልዑላውነት ሕጊ፡ ማዕርነት ኣብ ቅድሚ ሕጊ፡ ተሓታትነት ኣብ ቅድሚ ሕግን ሕጋዊ ውሕስነትን፡ መስርሓውን ሕጋውን ግሉጽነትን ይከተል፣**

(ሐ) **ነጻ፡ ዘይሻራውን ግሉጽን ስርዓተ-ፍርዲ ብዘይ ምድንጓይ ይመስርት፡ ከምኡ ውን ፍትሒ ንኹሉ ከም ዝበጽሕ ይግበር፣**

(መ) **መስርሕ ቤት-ፍርዲ፥ እንተላይ ፍርድታት፡ ግሉጽን ናብ ህዝቢ ድማ ክፉትን ተረከብትን ክኾኑ፡ ከምኡ ውን ናብ ዝተኸሱ ሰባት ብቐጥታ ከም ዝመሓላለፉ የረጋግጽ፣**

(ረ) **ገበናዊ ሕጊ፡ ሕጊ ገበናዊ ስርዓት፡ ሲቪላዊ ሕጊ፡ ሕጊ ሲቪላዊ ስርዓት ናይ ግንቦት 2015 ኣብ ግብሪ ከውዕል፡ ንኣህጉራዊ ደረጃ ሰብኣዊ መሰላት ከም ዘንጸባርቑ ንምግባር ክእርሞምን፡**

(ሰ) **ፖለቲካውያን ሰልፍታት ክፍጠራ የፍቅድ፥ ነጻ፡ ርትዓውን ግሉጽን ደሞክራስያዊ ምርጫ ኣብ ኩሎም ጽፍሕታት ከተግብር፣**

(ሸ) **ነጻ ናይ ሰብኣዊ መሰላት ኣካል ክምስርት፥ ሰብኣዊ መሰላት ናይ ምውሓስ፡ እንተላይ ግህሰታት ሰብኣዊ መሰላት ናይ ምምርማር፡ መዝነት ዘለዋ፣**

(ቀ) **ንተኸላኸልቲ ሰብኣዊ መሰላትን ከምኡ ውን ነጻ ንሲቪላዊ ሕብረተ-ሰብ ዝውክላ ማሕበራትን፡ እንተላይ ጾታ-ዝኣተኩረአን ማሕበራት፡ ብዘይ ምትእትታው መንግስቲ ንኽሰርሓ ከፍቅድ፣**

 **(ሐ) ወተሃደራዊ/ሃገራዊ ኣገልግሎት**

121. **ኮምሽን ምጽራይ ንመንግስቲ ኤርትራ እዞም ዝስዕቡ ምኽሪታት ብተወሳኺ ተቕርብ፡**

(ሀ) **ንገደብ ዘይብሉ ወተሃደራዊ/ሃገራዊ ኣገልግሎት ናብ 18 ወርሒ ብምምላስ ከቋርጽ፡ እዚ ድማ ንኹሎም ናይ ሕጅን ዝመጽእን ክቱባት ዝምልከት ክኸውን፡ ብመሰረት ኣብ ኣዋጅ ሃገራዊ ኣገልግሎት ሰፊሩ ዘሎ መብጽዓ፣**

(ለ) **መስቀይትን ሕማቕ ኣተሓሕዛ እሱራትን፡ ጾታዊ ጎነጽ፡ ከምኡ ውን ባርነት ክቱባት ብቐጥታ ደው ከብል፣**

(ሐ) **ንክቱባት ሰብኣዊ ናይ ናብራ ሃዋህው ክቕርብ፡ እንተላይ ብዛዕባ ኣመጋግባ፡ ጥዕናዊ ኣገልግሎት፡ ከምኡ ውን መጽለሊ ዝምልከት፣**

(መ) **ልምዲ ምጥቃም ክቱባት፡ እሱራት፡ ኣባላት ምልሻን ዕቑር ሰራዊትን ኣብ ግዱድ ዕዮ ከቋርጽ፣**

(ረ) **ንክቱባት፡ ብዛዕባ ሕማቕ ኣተሓሕዛ ክጠርዑን መኣረምታ ክረኽቡን ዘኽእሎም ነጻ ናይ ጥርዓን ስርዓተ-ኣገባብ ክምስርት፣**

(ሰ**) ናይ ግህሰት ሰብኣዊ መሰላት ተሰከምቲ ሓላፍነት ዝኾኑ ወተሃዳራዊ ኣዘዝቲ ተሓተትቲ ከም ዝኾኑ ምግባር፣**

 **(መ) ብሃውሪ ምእሳር፡ ምሕባስን ግዱድ ምስዋርን**

122. **ኮምሽን ንመንግስቲ ኤርትራ እዞም ዝስዕቡ ምኽሪታት ተቕርብ፡**

(ሀ) **ብዘይ ሕጊ ዝግበሩ ልምድታት ምእሳርን ምሕባስን ደው ከብል፡ ንኩሎም ብዘይ ሕግን ብሃውርን ዝተኣስሩ ድማ ብቐጥታን ብዘይ ቅድመ-ኩነትን ክፈትሕ፣**

(ለ)  **ሓበሬታ ብዛዕባ ሃውህውን ህላወን ኩሎም ኣካላዊ ነጻነቶም ዝተሓረሞም ሰባት ክህብ፡**

(ሐ)  **ጉዳይ ኩሎም ብፍርዳዊ ወይ ብተመሳሳሊ ኣገባብ ብገበን ዝተፈርዱ እሱራት ኮይኖም፡ ነቶም ብኤርትራ ዝተፈረሙ ኣህጉራዊ መሳርሒታት ተዋሒሶም ዘለዉ መስርሓዊ መሰላት ግና ዘይተዋህቦም፡ ዳግማይ ክረኣይ፣**

(መ)  **ሓበሬታ ብዛዕባ ኩሎም ምሩኻት ውግእ ብቕልጡፍ ክህብን፡ ኣብ ዝቐልጠፈ እዋን ድማ ክፈትሖምን፣**

(ረ)  **ሕጋውያን ወኪላትን ኣባላት ስድራን ናብ ዝተሓበሱ ሰባት ክበጽሑ ፍቓድ ክወሃቦም፣**

(ሰ)  **ንኹሎም ምስጢራውያን ቦታታት ማሕቡስ ክዓጹ፣**

(ሸ)  **ኩነታት ናይ መሐበሲ ቦታታት ምስ ኣህጉራዊ ደረጃ ብዝነጻጸር መንገዲ ከመሓይሾም፡ ብፍላይ ድማ ሕክምናዊ ክንክን ንኹሎም እሱራት ከውሕስ፣**

(ቀ) **በይናዊ ምሕባስ ዘይንቡርን ንዝተወሰነ ግዜ ዝውሰድ ስጉምቲ ጥራሕ ከም ዝኸውን ክገብር፣**

(ቐ)  **ንሕጋውነትን ኩነታት ማእሰርትን ዝምልከት ነጻ-ኣካላት ዝገብርኦ ምቁጽጻር ናይ መሐበሲ ቦታታት ከፍቅድ፣**

(በ)  **ብቕልጡፍ፡ ብዘይ ምስትንኻል ነጻ ተቛጻጸርቲ ኣካላት፡ እንተላይ ንናይ ሕቡራት ሃገራት ቤት-ጽሕፈት ላዕለዋይ ኮምሽነር ሰብኣዊ መሰላትን ካልኦት ፍሉጣት ማሕበራትን ናብ ቦታታት ማሕቡስ፡ ወግዓውያን ይኹና ዘይወግዓውያን፡ በጺሐን ሕጋውነት ናይ መሐበሲ ማእከላት፡ ኣተሓሕዛ እሱራትን ኩነታት ቤት ማእሰርትን ክከታተላ ከፍቅድ፥ ከምኡ ውን ቀጻልን ዘይተሓበረ ምብጻሕን ከካይዱ ከፍቅድ፡ ምኽርታቶም ድማ ኣብ ግብሪ ከውዕሎን፡**

 **(ረ) መስቀይትን ካልኦት ጭከና ዝመልኦም፡ ኢሰብኣዊ ወይ ኣዋራዲ ኣተሓሕዛ ወይ መቕጻዕቲ**

123. **ኮምሽን ብምውሳኽ፡ መንግስቲ ኤርትራ ምጥቃም መስቀይትን ካልኦት ዓይነታት ሕማቕ ኣተሓሕዛን ብቐጥታ ከቋርጽ፡ ብቑዓት ናይ ጥርዓን መቕረቢ ስርዓተ-ኣገባባት ክምስርት፡ኣብ ልዕሊ ዝቐርቡ ክስታት መስቀይትን ሕማቕ ኣተሓሕዛን ቅልጡፍን ኣድማዕን፡ ነቶም ገበርቱ ናብ ፍርዲ ምምጻእ ዝዓለመ፡ መርመራ ከም ዝግበሩ ከውሕስ፣**

 **(ሰ) ኣድልዎ ብሰንኪ ሃይማኖትን ብሄራዊ ድሕረ ባይታን**

124. **ኮምሽን ንመንግስቲ ኤርትራ እዞም ዝስዕቡ ምኽሪታት ተቕርብ፡**

(ሀ) **ነጻነት ሃይማኖት ወይ እምነት የኽብር፣**

(ለ) **ብሰንኪ ሃይማኖታዊ እምነት ዝግበሩ ልምድታት ብሃውሪ ምእሳርን ምሕባስን ውልቀሰባት፡ ብፍላይ ንተኸተልቲ ዝተፈልዩ ሃይማኖታውያን ጉጅለታት፡ ከም መስከርቲ ጀሆቫ፡ ጴንጠ፡ ከምኡ ውን ካልኦት ዘይተፈቕደሎም ሃይማኖታውያን ጉጅለታት ከቋርጽ፣ ንኹሎም ብዘይ ሕግን ብሃውርን ዝተኣስሩ ድማ ብዝቐልጠፈን ብዘይ ቅድመ-ኩነትን ክፈትሖም፣**

(ሐ) **ድሕነት ናይ ኩሎም ኣባላት ንኡሳን ብሄራውያን ጉጅለታት ከውሕስ፡ ብፍላይ ድማ ናይ ኩናማን ዓፋርን፣**

 **(ሸ) ጾታውን ጾታ-ዝመበገሲኡ ጎነጽን**

125. **ኮምሽን ንመንግስቲ ኤርትራ እዞም ዝስዕቡ ምኽሪታት ተቕርብ፡**

 (ሀ) **ክልሻውን ጎዳእን ኣንጻር ደቂ ኣንስትዮን ኣዋልድን ዝፈላልዩ ልምድታት፡ እንተላይ ግዱድ መርዓ፡ ንምእላይ ሓፈሻዊ ውጥን ከጽድቕ፡ ከምኡ ውን ዝተሓተ ዕድመ መርዓ፡ ብሕጊ ኣብ 18 ዕድመ ዝጸደቐ፡ ብጽኑዕ ክትግበር፣**

(ለ) **ጾታዊ ማዕርነት ብግብሪ ንምውሓስ ስጉምትታት ክወስድ፡ ከምኡ ውን ኩሎም ዓይነታት ጎነጽን ኣድልዎን ኣንጻር ደቂ-ኣንስትዮ ክዐርዮ፡ እንተላይ ጾታውን ጾታ ዝመበገሲኦም ጎነጽን፡ ብፍላይ ድማ ኣብ ሃገራውያን ኣካላት ምሕደራ፡ ኣብ ወተሃደራዊ መዓስከራትን ቦታታት ማሕቡስን፣**

(ሐ) **ኣብ ግዜ ግዴታዊ ወተሃደራዊ ልምምድ፡ ንደቂ ኣንስትዮን ኣዋልድን ከም ናይ ገዛ ከደምቲ ናብ ሓለፍቲ ምውዛዕ ከወግድ፡ ኣብ ልዕሊ ኣብ ውትህድርናን መሐበሲ ማእከላትን ዝፍጸም ጾታዊ ዓመጽ ናይ ዜሮ-ተጻዋርነት ፖሊሲ ከተግብር፣**

(መ) **ኩሎም ዓይነታት ጾታዊ ጎነጽ ብሃገራዊ ሕጊ ገበናዊ ክግበሩ ከውሕስ፡ ናይ ጥርዓን ስርዓተ ኣገባባት ክምስርትን ቅልጡፍን ምሉእን መርመራ ከውሕስን፡ ምኽሳስን ተሓታትነትን ናይ ገበነኛታት ንምርግጋጽ ብቑዕ ናይ ሕግን ፖሊሲን ስጉምትታት ክወስድ፡ እንተላይ ዓቕሚ ናይ ስርዓተ ገበናዊ ፍትሒ ብምጥንኻር፣**

(ረ) **ኣብ ልዕሊ ግዳያት ጾታዊ ጎነጽን ጾታ-ዝመበገሲኦም ጎነጻትን ንዝወርድ ሕንሕነኣዊ ስጉምትን ጸለመን ንምውጋድ ጾታ ዘማእከሉ ስርዓተ-መስርሕ ከጽድቕ፡ ካልእ ገዲፍካ፡ ፍሉይ ናይ ድሕነት ኣሃዱታትን ናይ ጾታዊ ጉዳያት ክፍልን ኣብ መደበራት ፖሊሳት ከቕውም፡ ከምኡ ውን ናይ ተሃድሶን ደገፍን ኣገልግሎት፡ እንተላይ ስቱር ገዛውቲ፡ ዓቕሚ ሕጋዊ ሓገዝን ናይ ጥዕና ኣገልግሎትን፡ ክቕርብ፣**

(ሰ) **ሃገራዊ ሕግታትን ፖሊሲታትን ምስ ናይታ ሃገር ግዴታ ኣህጉራዊ ሰብኣዊ መሰላት ከም ዝሰማማዑን ኣድልዎ ከም ዘይገብሩን ከውሕስ፡ ካልእ ገዲፍካ፡ ኣብ ውሽጢ ሓዳር ኣብ ኩሉ ሃዋህው ንዝግበሩ ጾታዊ ዓመጽ ብኽሲ ናብ ሕጊ ክቐርቡ ብምፍቃድን ከምኡ ውን ንኣብ መንጎ ሓደ ዓይነት ጾታ ዘለዎም ዝግበሩ ጾታዊ ንጥፈታት ገበናዊ ዝገብሩ ሕግታት ብምውጋድን።**

 **(ቀ) ሕንሕነኣዊ ስጉምቲ ኣብ ልዕሊ ሳልሳይ ኣካላት**

126. **ኮምሽን፡ መንግስቲ ኤርትራ ኣንጻር ኣዝማድን ተሻረኽትን ናይ ብገበን ዝተኸሱ ሰባት ዝፍጸሙ ኩሎም ዓይነታት ምጭናቕን ሕንሕነኣዊ ስጉምትታትን ብቕልጡፍ ከቋርጽ ምኽሪ ተቕርብ።**

 **(ቐ) ቅትለታት**

127. **ኮምሽን ብትወሳኺ፡ መንግስቲ ኤርትራ ንዘይፍርዳዊ ቅትለታት፡ እንተላይ ካብታ ሃገር ክሃድሙ ንዝፍትኑ፡ ብቕልጡፍ ከቋርጽ ምኽሪ ተቕርብ።**

 **(በ) ተሓታትነት**

128. **ኮምሽን ንመንግስቲ ኤርትራ እዞም ዝስዕቡ ምኽሪታት ተቕርብ፡**

 (ሀ) **ተሓታትነት ናይ ዝሓለፉን ቀጸልትን ግህሰታት ሰብኣዊ መሰላትን ገበናትን፣ እንተላይ ባርነት፡ ማእሰርቲ፡ ግዱድ ምስዋር፡ መስቀይቲ፡ ከምኡ ውን ካልኦት ኢሰብኣዊ ተግባራት፡ ምህዳን፡ ጾታዊ ዓመጽን መቕተልትን ንምርግጋጽ ነጻ፡ ዘይሻራውያንን ጾታ ዘማእከላን ስርዓተ-ኣገባባት ክምስርት፣ ንግዳያት ድማ ምሉእ ምዕራይ፡ እንተላይ መሰል ንሓቅን ካሕሳን፡ ክህብ፣**

(ለ) **ን ናይ ኣህጉራዊ ቤት-ፍርዲ ገበነኛታት ስርዓተ-ሕጊ ሮም ከጽድቕን ከተግብርን፡**

(ሐ) **ምስ ኩለን ናይ ተሓታትነት መሳርሒታት ክተሓባበር፡ ውሳኔአን ድማ ክቕበልን ከተግብርን፡**

 2. ቤት-ምኽሪ ሰብኣዊ መሰላት

129. **ኮምሽን ንቤት-ምኽሪ ሰብኣዊ መሰላት እዞም ዝስዕቡ ምኽሪታት የሕልፍ፡**

(ሀ) **ንመዝነት ናይ ፍሉይ ልኡኽ ብዛዕባ ኩነታት ሰብኣዊ መሰላት ኣብ ኤርትራ ከሐድስ፡ ንተሓዚ መዝነት ድማ፡ ካልእ ገዲፍካ፡ ንትግባረ ኣብዚ ጸብጻብ ቀሪቦም ዘለዉ ምኽሪታት ከተባብዕን ብዛዕባ ትግባረኦም ዝምልከት ድማ ጸብጻብ ከቕርብን ሓላፍነት ክህብ፡ ከምኡ ውን ንተሓዚ መዝነት ዘድሊ ሰብኣውን ፊናንስያውን መሳለጥያ ክቕርብ፡**

(ለ) **ብኮምሽን ኣብ ጸብጻባ ተለልዮም ንዘለዉ ግህሰታት ሰብኣዊ መሰላትን ገበናትን፡ እንተላይ ንኩነታት ንኡሳን ብሄራት ከም በዓል ኩናማን ዓፋርን፡ ናብ ኣቓልቦ ዝምልከተን ፍሉይ መስርሓት (Special Procedures)፡ ብቑዕ ስጉምቲ ንኽውሰደሎም ከምጽኦም፣**

(ሐ) **ንናይ ኤርትራ ኩነታት ኣብ ኣጀንዳኡ ክዕቅቦ፡ ንናይ ሕቡራት ሃገራት ቤት-ጽሕፈት ላዕለዋይ ኮምሽነር ሰብኣዊ መሰላት ብዛዕባ ኩነታት ሰብኣዊ መሰላት ኤርትራ ወቕታዊ ጸብጻብ ከቕርብ ክዕድም፣**

(መ) **ነዚ ቀሪቡ ዘሎ ጸብጻብ ናብ ሓፈሻዊ ባይቶ፡ ዋና ጸሓፊ ሕቡራት ሃገራትን ባይቶ ጸጥታን፡ ነዞም ቀሪቦም ዘለዉ ምኽሪታት ንኽከታተሉ መታን፡ ከሕልፎ፣**

(ረ) **ድሕነት ናይ ምውሓስን ምትብባዕን ዝሓላፍነታ ቅርጺ ብቤት-ጽሕፈት ላዕለዋይ ኮምሽነር ሰብኣዊ መሰላት ክትምስረት ክድግፍ፥ ብፍላይ ተሓታትነት ኣብ ኤርትራ ዘለዉ ግህሰታት ሰብኣዊ መሰላት ንምርግጋጽ ክትሕግዝ መታን፡ ምናዳ እዞም ግህሰታት ክሳዕ ገበናት ኣንጻር ሰብኣውነት ምስ ዝበጽሑ።**

 3. ሕቡራት ሃገራት ቤት-ጽሕፈት ላዕለዋይ ኮምሽነር ሰብኣዊ መሰላት

130. **ኮምሽን፡ ንቤት-ጽሕፈት ላዕለዋይ ኮምሽነር ሰብኣዊ መሰላት፡ ብዛዕባ ኩነታት ሰብኣዊ መሰላት ኤርትራ ዓመታዊ ጸብጻብ ናብ ቤት-ምኽሪ ሰብኣዊ መሰላትን ካልኦት ብቑዓት ኣካላት ናይ ሕቡራት ሃገራትን ከቕርብ፥ ንመንግስቲ ኤርትራ ድማ፡ ብኮምሽን ከምኡ ውን ብናይ ስራሕ ዕማም ኣብ ኣድማሳዊ ወቕታዊ መርመራን (Working Group on the Universal Periodc Review) ብናይ ውዕል ኣካላትን (treaty bodies) ብፍሉይ መስርሓትን (Special Procedures) ንዝቐርቡ ምኽሪታት ኣብ ምትግባር ክተሓጋገዝ፡ ምኽሪ ተቕርብ።**

 4. ሓፈሻዊ ባይቶ

131. **ኮምሽን፡ ንሓፈሻዊ ባይቶ ንናይ ኤርትራ ኩነታት ሰብኣዊ መሰላት ኣብ ኣጀንዳኡ ከቐምጦ ምኽሪ ተቕርብ።**

 5. ባይቶ ጸጥታ

132. **ኮምሽን ንባይቶ ጸጥታ እዚ ዝስዕብ ምኽሪታት ተቕርብ፡**

(ሀ) **ኩነታት ሰብኣዊ መሰላት ኤርትራ ኣብ ልዕሊ ኣህጉራዊ ጸጥታን ሰላምን ስግኣት ከም ዘሕድር ክውስን፡**

(ለ) **ንናይ ኤርትራ ኩነታት ናብ ኣኽባር ሕጊ ናይ ኣህጉራዊ ቤት ፍርዲ ገበነኛታት ከሕልፍ፡**

(ሐ) **ውሱን እገዳ፡ ማለት ናይ መገሻ እገዳን ርእሰ-ማል ምድስካልን፡ ኣብ ልዕሊ ገበን ኣንጻር ሰብኣውነት ወይ ካልኦት ግሉሓት ግህሰታት ሰብኣዊ መሰላት ከም ዝፈጸሙ ንምእማን ጭቡጥ መርትዖ ተኣኪብሎም ንዘሎ ሰባት፡ ከጽንዕ።**

 6. ኣፍሪቃዊ ሕብረት

133. **ኮምሽን፡ ኣፍሪቃዊ ሕብረት፡ ኣብ ጽላል ኣፍሪቃዊ ሕብረት ኮይኑ ብኣህጉራዊ ማሕበረ-ሰብ ዝድገፍ ናይ ተሓታትነት ስርዓተ-ኣገባብ ከቕውም፥ ገበን ኣንጻር ሰብኣውነት ከም ዝፈጸሙ ንምእማን ጭቡጥ መርትዖ ተኣኪብሎም ዘለው ውልቀ ሰባት ንምምርማር፡ ኣብ ሕጊ ንምቕራብን ኣብ ቅድሚ ሕጊ ንምፍታንን ዘገልግል።**

 7. ኣባላት ሃገራትን ኣህጉራውያን ውድባትን

134. **ኮምሽን፡ ንኣባል ሃገራትን ኣህጉራውያን ውዱባትን እዞም ዝስዕቡ ምኽሪታት ተቕርብ፡**

(ሀ) **ንኤርትራ፡ ክሳዕ ቀጻልን ጭቡጥን ምዕባለ ሰብኣዊ መሰላት ርጉጽ ዝኸውን፡ ኣብ ትሕቲ ጽኑዕ ቁጽጽር ከጽንሓ፡ ኣብ ኩሉ ምስታ ሃገር ዝገብርኦ ምጽማድ ድማ ማእከልነት ሰብኣዊ መሰላት ከውሕሳ፡**

(ለ) **ብ 13 ሚያዝያ ብ ናይ ኤርትሮ-ኢትዮጵያ ኮምሽን ዶባት ብዛዕባ ምሕንጻጽ ዶብ ንዝተገብረ ውሳኔ ኣብ ምትግባር ክጸቕጣ፣**

(ሐ) **ንኤርትራ ኣብ ኣጀንዳ ኣህጉራዊ ማሕበር ሰራሕተኛታት ክዕቅባን፡ ንጉዳይ ግዱድ ዕዮ ምብዳህ ድማ ክቕጽላን፣**

(መ) **ኤርትራ ንዘለዋ ኣሻቓሊ ናይ ስርዓተ-ሕግን ናይ ትካላዊ ምሕደራን ድኻም ኣብ ምቅላል፡ ንፈራዲ ኣካል ብምጥንካር፡ ነጻ ናይ ምሕደራ ኣካላት ብምምስራት፥ ንናይ ኤርትራ ጸጥታዊ ጽላት ድማ ብካልኣዊን ብዙሓውን ናይ ምዕባለ ምትሕግጋዝ ምምሕያሽ፡ ብመሰረት ናይ ሰብኣዊ መሰላት ፖሊሲ ጥንቁቕ ምክትታል ኣብ ልዕሊ ብሕቡራት ሃገራት ንናይ ሕቡራት መንግስታት ዘይኮኑ ሓይልታት ጸጥታ ዝግበር ድጋፍ፣**

(ረ) **ንዑቕባ ዝደልዩ ኤርትራውያን፡ ንጉዳይ ዑቕባ ዘመሓድር ኣህጉራዊ ሕጊ፡ ብፍላይ ድማ ንኣተሓሕዛ ስደተኛታት ዝምልከት ዋዕላ ከም ዘፍቅዶ፡ ናይ ስደተኛ ፍቓድ ክህባ፣**

(ሰ) **ክሱስ ገበነኛ ኣብ መሬት ኣባል ሃገር ምስ ዝህሉ፡ ስልጣነ ሕጊ ናይ ገበናት ኣንጻር ሰብኣውነት ኣብ ልዕሊኡ ክጥቀማ ወይ ድማ ናብ ካልእ ሃገር፡ ብመሰረት ኣህጉራዊ ግዴትአን፡ ክጥርዛ፣**

(ሸ) **ናብ ኩነታትን ሰብኣዊ መሰላት ዝግበር ኣቓልቦን ሓገዝን ምስቲ መንግስቲ ብምጽማድ ከበርክታ፡ ነዞም ኣብዚ ቀሪቦም ዘለዉ ምኽሪታት ከምኡ ውን ብናይ ስራሕ ዕማም ኣብ ኣድማሳዊ ወቕታዊ መርመራን (Working Group on the Universal Periodc Review) ብካልኦት መሳርሒታት ሰብኣዊ መሰላትን ንዝቐረቡ ምኽሪታት ኣብ ምትግባር ከም ኣካል ዕላምአን ብምግባር።**

 8. ስግረ-ሃገራዊ ትካላት

135. **ኮምሽን፡ ኣብታ ሃገር ዝነጥፋ ዘለዋ ወይ ክነጥፋ መደብ ዘለወን ስግረ-ሃገራውያን ትካላት፡ ብዛዕባ ጽልዋ ንጥፈታተን ኣብ ሰብኣዊ መሰላት መጽናዕቲ ከካይዳ፡ ብፍላይ ድማ ኤርትራውያን ተኾናተርቲ ግዱድ ዕዮ ክጥቀማ ከም ዝኽእላ፡ ኣብ መሰል ነጻነት ማሕበር ናይ ምምስራትን ሓሳብካ ናይ ምግላጽን ዘለዉ ጸገማት፡ ከምኡ ውን ዘይምህላው ፊናንስያዊ ግሉጽነትን፡ ዘተኮረ።**

 ጥብቆ I

 ብ ዕለት 7 ታሕሳስ 2015 ካብ ኮምሽን ምጽራይ ናብ ቀዋሚ ወኪል ኤርትራ ኣብ ሕቡራት ሃገራት ዝተጻሕፈ ደብዳቤ

ዝኸበረ ኣቶ. ኣምበሳደር፡

 ምሳይን ምስ መሳርሕተይ ኮምሽነራትን ብ ዕለት 2 ሕዳር 2015 ክትራኸብ ፍቓደኛ ምንባርካ የመስግን። ካብ ቀዳማይ ርክብና ተበጊስና ብዝዓዘዘ ዝርርብና ክንቅጽሎ ተስፋ ይገብር።

 ተራኺብና ኣብ ዝነበርናሉ እዋን ከም ዝጠቐስክዎ፡ መንግስትኻ፡ ብዛዕባ ኣብቲ ብ 29 ጥቅምቲ 2015፡ ኣብ ሳልሳይ ኮሚቴ ናይ ሓፈሻዊ ባይቶ ምስ ኮምሽን ኣብ ዝተኻየደ ምልውዋጥ ሓሳባት ዝሃብካዮ መልእኽቲ ተጠቒሶም ዘለዉ ምዕባለታት ዝምልከት ምስ ኮምሽን ከካፍሎ ዝደሊ ሰነዳት እንተለዉ የመስግን።

 ሰክረታርያትና ንገበናዊ ሕግን ሕጊ ገበናዊ ስርዓትን ብምስጋና ተቐቢሉ፡ ንሲቪላዊ ሕግን ሕጊ ሲኢቪላዊ ስርዓትን ድማ ኣብ መዓልቱ ክርከቦ ይጽበ።

 ብተወሳኺ፡ ብዛዕባ ምንዳፍ ሓድሽ ቅዋም፡ ከምኡ ውን ብዛዕባ ንድሮ ተኸቲቦም ዘለዉን ኣብ መጻኢ ዝኽተቡን ዝምልከት ግዜኣዊ ገደብ ሃገራዊ ኣገልግሎት ሰነዳትን ሓበሬታን ክንቅበል ግዱሳት ኢና።

 ቀዳማይ ጸብጻብና ካብ ንውድእ ንደሓር፡ ብዛዕባ ኩነታት ሰብኣዊ መሰላት ኤርትራ ናብ ኣቓልቦና ከተምጽኦም ትደሊ ሓድሽ ሓበሬታን ኣወንታዊ ምዕባለታትን ክንቅበል ድማ ድሉዋት ኢና።

 ነዚ ዕድል ተጠቒመ፡ ናብ ኤርትራ ክንበጽሕ ዘለና ቀጻሊ ድሌት ዳግማይ ከረጋግጽ ይደሊ፡ ከምቲ ኣብቲ ዝተራኸብናሉ ግዜን ኣብ ዝሓለፉ ርኽክባትን፡ እንተላይ ኣብ ዝቐረበ እዋን ናብ ዝኸበረ. ኣቶ. ዖስማን ሳልሕ መሓመድ፡ ሚኒስተር ጉዳያት ወጻኢ ዝሰደድክዎ ደብዳቤ፡ ተገሊጹ ዘሎ። መንግስቲ ኤርትራ ንኣባላት ኮምሽንን ሰራሕተኛታታን ናብ ኤርትራ፡ ብመሰረት ውሳኔ 29/18 ናይ ቤት ምኽሪ ሰብኣዊ መሰላት፡ ክዕድም ተስፋ ዝገብር።

መልስኻ ኣብ መዓልቱ ክሰምዕ ይጽበ። ንዝኾነ ተወሳኺ ምንጻር ዘድልዮ ብመንገዲ ቤት ጽሕፈት ላዕለዋይ ኮምሽነር ን ሰብኣዊ መሰላት ወይ ብ ኢ-መይል (coieritrea@ohchr.org) ክርከብ ይኽእል እየ።

ካብ ዘኽብረካ፡



ማይክ ስሚዝ

ኣቦ-መንበር

ኮምሽን ምጽራይ

ሰብኣዊ መሰላት ኤርትራ

ዝኸበረ

ኣቶ. ግርማ ኣስመሮም

ቀዋሚ ወኪል ኤርትራ

ቀዋሚ ልኡኽ ኤርትራ

ኒው ዮርክ

ጥብቆ II

 ብ ዕለት 24 የካቲት 2016 ካብ ኮምሽን ምጽራይ ናብ ሚኒስተር ጉዳያት ወጻኢ ኤርትራ ዝተጻሕፈ ደብዳቤ

|  |  |  |  |
| --- | --- | --- | --- |
|  |  |  |  |

ዝኸበርካ፡

ብሓላፍነተይ ከም ኣቦ መንበር ናይ ብሕቡራት መንግስታት ዝቖመ ኮምሽን ምጽራይ ሰብኣዊ መሰላት ኣብ ኤርትራ ይጽሕፈልካ።

ብ ቤት ምኽሪ ሰብኣዊ መሰላት ከም ዝተጠልበ፡ ኮምሽን ናይ ጽሑፍ ጸብጻባ ኣብ መበል ሰላሳን ክልተን ኣኼባ ቤት ምኽሪ ሰብኣዊ መሰላት ን ሰነ 2016፡ ከምኡ ውን ኣብ መበል ሰብዓን ሓደን ኣኼባ ናይ ሓፈሻዊ ባይቶ ን መስከረም 2016 ከተቕርብ እያ።

 ናብ ኤርትራ ክንበጽሕ ዘለና ቀጻሊ ድሌት ዳግማይ ከረጋግጽ ይደሊ፡ ከምቲ ኣብ ዝሓለፈ ርኽክብና፡ ኣብ ዝቐረበ እዋን ኣብ ናይ 28 መስከረም 2015 ደብዳበይ፡ ከምኡ ውን ኣብ ናይ 7 ታሕሳስ 2015 ደብዳቤ ናብ ዝኸበረ ኣቶ ግርማ ኣስመሮም፡ ቀዋሚ ልኡኽ ኤርትራ ናብ ሕቡራት ሃገራት ኣብ ኒው ዮርክ፡ ተገሊጹ ዘሎ።

 መንግስቲ ኤርትራ ንኣባላት ኮምሽንን ሰራሕተኛታታን፡ ን ውሳኔ 29/18 ናይ ቤት ምኽሪ ሰብኣዊ መሰላት መሰረት ብምግባር፡ ናብ ኤርትራ ክበጽሑ ዕድመ ምስ ዘቕርብ ኣዚና ነመስግን። ናብታ ሃገር ምብጻሕ፡ ኣብ ዝኾነ እዋን፡ ቅድሚ ናብ መበል ሰላሳን ክልተን ኣኼባ ቤት ምኽሪ ሰብኣዊ መሰላት ዝቐርብ ጸብጻብና ምድምዳምና፡ ክፍጸም ይከኣል።

መልስኻ ኣብ መዓልቱ ክሰምዕ ይጽበ። ንዝኾነ ተወሳኺ ምንጻር ዘድልዮ ብመንገዲ ቤት ጽሕፈት ላዕለዋይ ኮምሽነር ን ሰብኣዊ መሰላት ወይ ብ ኢ-መይል (coieritrea@ohchr.org) ክርከብ ይኽእል እየ።

ብኽብረትካ ተቐበል፡ ዝኸበረ፡ መረጋገጺ ዝለዓለ ሓልዮተይ።



ማይክ ስሚዝ

ኣቦ-መንበር

ኮምሽን ምጽራይ

ሰብኣዊ መሰላት ኤርትራ

ዝኸበረ

ኣቶ. ዖስማን ሳልሕ መሓመድ

ሚኒስተር ጉዳያት ወጻኢ ኤርትራ

ኣስመራ

ኤርትራ

1. \* ንዝሰፍሐ ሓበሬታ ብዛዕባ ርኽበታት ኮምሽን ምጽራይ ን A/HRC/32/CRP.1 ተወከስ። [↑](#footnote-ref-2)
2. \*\* ጥብቆታት ናይዚ ጸብጻብ ብዝተመሓላለፍሉ ቋንቃ ጥራህ እዮም ዳግማይ ዝቕድሑ። [↑](#footnote-ref-3)
3. ነዚ ተወከስ A/HRC/29/CRP.1. [↑](#footnote-ref-4)
4. ኢውሮስታት (Eurostat) ርአ, ጸብጻብ ኣሳይለም ኳርተርሊ, 3 መጋቢት 2015. [↑](#footnote-ref-5)
5. ሮይተርስ፡ “ኤርትራ ሃገራዊ ኣገልግሎት ኣይከተሕጽሮን እያ፡ ሽሕ’ኳ ናይ ፍልሰት ስግኣት እንተሎ”፡ 25 የካቲት 2016. [↑](#footnote-ref-6)
6. ንዝርዝራዊ ሕጋዊ ትንተና A/HRC/32/CRP.1 ርአ። [↑](#footnote-ref-7)
7. ብጀካ ካብ 10 ክሳዕ 12 ሰነ 2008 ኣብ ዘሎ ግዜ፡ ኤርትራ ምስ ጅቡቲ ኣብ ብረታዊ ግጭት ተጸሚዳትሉ ኣብ ዝነበረት እዋን። [↑](#footnote-ref-8)
8. ካብ ግንቦት 1998 ክሳዕ ሰነ 2000፡ ከምኡ ውን ካብ 10 ክሳዕ 12 ሰነ 2008። [↑](#footnote-ref-9)
9. ን ኣህጉራዊ ቤት-ፍርዲ ገበነኛታት ናይ ዩጎዝላቭያ-ነበር ዝምልከት፡ *ኣኽባር ሕጊ v ኩናራክ*፡ IT-96-23-T& IT-96-23/1-T, ፍርዲ, 22 የካቲት 2001, ሕጡበ-ጽሑፍ. 518-543; ከምኡ ውን *ኣኽባር ሕጊ v. ኩናራክ*፡ IT-96-23& IT-96-23/1-A፡ ፍርዲ፡ 12 ሰነ 2002፡ ሕጡበ-ጽሑፍ. 116-124፥ ን ፍሉይ ቤት-ፍርዲ ሰራልዮነ፡ *ኣኽባር ሕጊ v. ተይለር*፡ SCSL-03-01-A-1389፡ ፍርዲ, 26 መስከረም 2013፡ ሕጡበ-ጽሑፍ. 446-448 (ንናይ ኩናራክ ፍርድታት ብኣወንታ ዝጠቅስ)፡ ን ኣህጉራዊ ቤት-ፍርዲ ገበነኛታት፡ *ኣኽባር ሕጊ v. ካታንጋ*፡ ICC-01/04-01/07-3436፡ ፍርዲ ብመሰረት ዓንቀጽ 74 ናይቲ ስርዓተ-ሕጊ፡ 7 መጋቢት 2014, ሕጡበ-ጽሑፍ. 976፡ ከምኡ ውን ንፍሉያት ጨናፍር ኣብያተ-ፍርዲ ንጉዳይ ካምቦድያ፡, *ኣኽባር ሕጊ v. ኪያንግ*፡ 001/18-07-2007-ECCC/SC, ናይ ይግባይ ፍርዲ፡ 3 የካቲት 2012, ሕጡበ-ጽሑፍ. 117-162. [↑](#footnote-ref-10)
10. ናይ ሓፈሻዊ ባይቶ ውሳኔ 60/1 ተወከስ። [↑](#footnote-ref-11)